title: Espanjan parlamenttivaalit 2016

text: Parlamenttivaalien jälkeen hallituksen muodostaminen kesti kuukausia, minkä vuoksi monet uskoivat Espanjan ajautuvan vielä kolmansiin vaaleihin. Lopulta lokakuussa sosialistit äänestivät tyhjää luottamusäänestyksessä, mikä mahdollisti pääministeri Mariano Rajoyn johtaman Kansanpuolueen vähemmistöhallituksen synnyn.


title: Iceye

text: Iceye Oy on suomalainen avaruustekniikka-alan startup-yritys, joka kehittää mikrosatelliitteja hyödyntävää palvelua, jolla voidaan tarjota liki reaaliaikaista tutkakuvaa ajankohdasta ja sääolosuhteista riippumatta.


title: Iceye

text: Iceye sai alkunsa vuonna 2012, jolloin Aalto-1 -opiskelijasatelliittia kehittäneeseen ryhmään osallistunut Pekka Laurila osallitui toisen Aalto-yliopiston opiskelijan, Rafal Modrzewskin, kanssa teknologiayrittämistä kehittäneeseen Aalto ventures -ohjelmaan. Kaksikko lähti pohtimaan yhdessä muutamien potentiaalisten asiakkaiden kanssa liikeideoitaan, ja saaden myös pienen apurahan Aalto-yliopiston Aalto Center for Entrepreneurship -yrittäjyyskeskukselta. Apurahan turvin kehiteltiin erilaisia pienellä budjetilla toteutettavissa olevia avaruustoiminnan erikoispalveluita.


title: Iceye

text: Kaksikko lähti toteuttamaan kehittelemänsä tekniikan prototyyppiä Tekesin TUTL-ohjelmasta syksyllä 2012 saadulla rahoituksella. Laurilan ja Modrzewskin satelliittitiimiin haettiin samoihin aikoihin lisää työvoimaa, alkuun Aalto-1 -projektissa työskennelleistä ja myöhemmin laajemmalla, ulkomaillekin suuntautuneella työntekijähaulla.


title: Iceye

text: Tekninen prototyyppi valmistui vuoden 2015 alulla, jolloin myös edellisen vuoden syksyllä rekisteröity Iceye Oy aloitti toimintansa. Saman vuoden syyskuussa yhtiö sai 2,5 miljoonan euron rahoituksen Euroopan komission Horisontti 2020 -puiteohjelman avaruusteknologiaohjelmasta, ja muutamaa kuukautta myöhemmin 2,6 miljoonaa euroa vuoden 2015 Slush-tapahtumassa julkistetulla pääomasijoituskierroksella. Kierroksella yhtiöön sijoittivat muun muassa yhdysvaltalaiset True Ventures ja Founder.org, sekä suomalainen Lifeline Ventures. Iceye sai lisäksi 1,7 miljoonan euron tuotekehityslainan Tekesin Arktiset Meret –ohjelmasta. Yhtiö työllisti 15 henkilöä marraskuussa 2015, ja hieman yli vuotta myöhemmin 26 henkilöä.


title: Iceye

text: Intialainen PSLV-C40 kantoraketti kuljetti ensimmäisen demosatelliittin ICEYE-X1:n polaarikiertoradalle 12. tammikuuta 2018 Satish Dhawanin avaruuskeskuksesta.


title: Golestanin palatsi

text: Golestanin palatsi on muurien ympäröimä rakennusryhmä Teheranissa. Se on Qajar-dynastian ajan arkkitehtuurin mestariteos, jossa yhdistyvät persialaiset perinteet ja länsimaiset vaikutteet. Pääosa palatsin nykyisistä piirteistä on 1800-luvulta. Nykymuodossaan se koostuu kahdeksasta rakennuksesta, jotka ovat pääosin museoina, ja niiden keskellä olevasta puutarhasta. Palatsi on Unescon maailmanperintökohde vuodesta 2013.


title: Golestanin palatsi

text: Nimi Gol-e-stan tarkoittaa "kukkien maata", palatsin nimi ei liity Golestanin kaupunkiin tai provinssiin.


title: Golestanin palatsi

text: Palatsin paikalla oli Safavidien aikainen linnoitus, mutta pääosan nykyisistä rakennuksista rakennutti Nasser al-Din Shah (hallitsijana 1848–1896). Rakennusryhmä oli aikoinaan laajempi, siihen kuului toimistoja, ministeriöitä ja asuintiloja, mutta monia osia purettiin Pahlavien hallituskaudella.


title: Golestanin palatsi

text: "Shams-Al Emarat" eli Auringon talo sijaitsee alueen itäreunassa. Nasser al-Din Shah rakennutti sen 1865–1867 voidakseen nauttia esteettömästä näkymästä Teheraniin. Rakennuksessa on kaksi samanlaista tornia, jotka ovat kopioita Esfahanissa sijaitsevasta Safavidien linnasta. Rakennuksessa on monia holvikaaria, koristeellisia ikkunoita ja keraamisia laattoja.


title: Golestanin palatsi

text: "Ivan-e Takht-e Marmar" on sali, jota hallitsee Yazdin alabasterista tehty valtava valtaistuin. Tässä salissa on järjestetty monia seremonioita, kuten Reza Pahlavin kruunajaiset vuonna 1925.


title: Golestanin palatsi

text: "Khalvat-e Karim Khani" on jäljellä oleva osa Karim Khan Zandin (hallitsi 1750–1779) Teheranin asuinpalatsista. Nasser al-Din Shah viihtyi täällä, ja hänen marmorinen hautakivensä on terassilla.


title: Golestanin palatsi

text: "Negar Khanen" taidemuseossa on maalauksia Qajarien valtakaudelta, esimerkiksi kuvat shaaheista käyttämässä kruununjalokiviä.


title: Golestanin palatsi

text: "Talar-e Ayaheh" peilisalin keskiössä oli riikinkukkovaltaistuin ennen kuin se siirrettiin kruununjalokivien museoon. Siellä on järjestetty monia kuninkaallisia häitä ja Mohammad Reza Pahlavin kruunajaiset. Salissa ja sitä ympäröivissä tiloissa säilytetään ulkomailta saatuja näyttäviä lahjoja.


title: Golestanin palatsi

text: "Howze Khaneh" on suihkulähteen koristama rakennus, jossa on esillä eurooppalaisten kuninkaallisten muotokuvia.


title: Golestanin palatsi

text: "Talar-e Almas" eli Timanttisali on punaseinäinen rakennus, jossa on esillä eurooppalaisia koriste-esineitä kuten ranskalaista posliinia.


title: Golestanin palatsi

text: "Emarat-e Badgir" poikkeaa muista ilmanvaihtoon liittyvien torniensa takia. Sen alakerrassa on valokuvagalleria.


title: Pitkäsiipihaukat

text: Pitkäsiipihaukat ("Butastur") on haukkojen heimon alaheimoon Buteoninae kuuluva suku. Siihen kuuluvat seuraavat lajit:


title: Gonbad-e Qabus (torni)

text: Gonbad-e Qabus on torni Iranin pohjoisosassa. Se on antanut nimen myös Gonbad-e Qabusin kaupungille.


title: Gonbad-e Qabus (torni)

text: Tornin korkeus on 53 metriä. Se on Qābus Ibn Voshmgirin hautakammio vuodelta 1006. Se muistuttaa Keski-Aasian paimentolaisten ja Iranin muinaisten sivilisaatioiden välisistä yhteyksistä. Torni on ainoa jäljellä oleva rakennus Jorjanin kaupungista, jonka mongolit tuhosivat 1300- ja 1400-luvulla. Torni on Unescon maailmanperintökohde vuodesta 2012.


title: Gonbad-e Qabus

text: Gonbad-e Qabus tai Gonbad-e Kāvūs on kaupunki Iranissa, Golestanin provinssissa. Vuoden 2011 väestönlaskennassa siellä oli 144 546 asukasta.


title: Gonbad-e Qabus

text: Unescon maailmanperintökohteisiin kuuluva Gonbad-e Qabusin torni sijaitsee kaupungissa. Torni on pystytetty 1006, mutta nykyinen kaupunki on peräisin 1900-luvun alkupuolelta.


title: Gonbad-e Qabus

text: Gonbad-e Qabusissa harjoitetaan maatalouteen liittyvää kauppaa. Sen väestö on pääasiassa turkmeeneja.


title: Michael Flynn

text: Michael Flynn voi tarkoittaa:


title: Mike Pompeo

text: Michael Richard ”Mike” Pompeo (s. 30. joulukuuta 1963 Orange, Kalifornia, Yhdysvallat) on yhdysvaltalainen liikemies, republikaanipoliitikko ja Yhdysvaltain 70. ulkoministeri. Hän on aiemmin toiminut Kansasin edustajana Yhdysvaltain edustajainhuoneessa vuosina 2011–2017 ja CIA:n pääjohtajana vuosina 2017–2018.


title: Mike Pompeo

text: Pompeo valmistui vuonna 1986 West Pointin sotilasakatemiasta ja suoritti vuonna 1994 oikeustieteen tutkinnon Harvard Law Schoolissa.


title: Mike Pompeo

text: Pompeo pääsi kongressiin populistisen teekutsuliikkeen tuella. Hän oli edustajainhuoneen tiedusteluvaliokunnan jäsen. Vuoden 2016 presidentinvaaleissa hän tuki näkyvästi Donald Trumpia ja vastusti Hillary Clintonia. 18. marraskuuta Trump valitsi Pompeon johtamaan keskustiedustelupalvelu CIA:ta. Senaatti vahvisti nimityksen 23. tammikuuta 2017. 13. maaliskuuta 2018 presidentti Trump ilmoitti nimittävänsä Pompeon ehdokkaakseen Yhdysvaltain ulkoministeriksi erottamansa Rex Tillersonin tilalle. Pompeo astui virkaan 26. huhtikuuta 2018.


title: Nuorgam (sukunimi)

text: Nuorgam on suomalainen sukunimi, jonka tunnetuin kantaja lienee Juha Vainion kappaleesta "Matkalla pohjoiseen" kuuluisaksi tullut Jouni Nuorgam, jonka matkamuistomyymälä Jouni Nuorgam Shop sijaitsee Inarissa Kaamasen kylässä Nelostien ja Karigasniementien risteyksessä. Myymälän nimi on pysynyt samana, vaikka Jouni Nuorgam siirtyi eläkkeelle ja myymälää hoitaa hänen poikansa Olli-Veli Nuorgam.


title: Iranin kruununjalokivet

text: Iranin kruununjalokivet on kokoelma kruunuja, tiaroita ja muita jalokivin koristeltuja esineitä, jotka ovat kuuluneet Iranin hallitsijoille Safavidien dynastian ajoista alkaen.


title: Iranin kruununjalokivet

text: Jotkut jalokivistä on ostettu 1500-luvulla espanjalaisilta, jotka markkinoivat Kolumbiasta kaivettuja smaragdeja Intiaan ja Persiaan. Vuonna 1739 persialainen Nadir Šah valtasi Delhin ja palasi kotiin mukanaan arkkukaupalla kultaa, hopeaa, helmiä ja jalokiviä. Qajar-dynastian palkkaamat kultasepät työstivät näistä aarteista useimmat kokoelman esineet.


title: Iranin kruununjalokivet

text: Kokoelmaan kuuluu muun muassa yli metrin halkaisijaltaan oleva kultainen karttapallo, johon meret ja mantereet on merkitty yli 51 000 jalokivellä, Nadir Šahille tehty valtaistuin jota kuvittavat papukaijat, leijonat ja mielikuvituspedot, Farah Diban häissään käyttämä tiara ja kruunajaiskruunu, jossa on 150 karaatin smaragdi ja 1500 muuta jalokiveä ja helmeä. Mohammad Reza Pahlavin kruunajaiskruunussa on 3755 helmeä ja haikaran sulista tehty koriste.


title: Iranin kruununjalokivet

text: Kokoelma on ollut Iranin keskuspankin hallussa vuodesta 1960.


title: Iranin kruununjalokivet

text: Islamilaisen vallankumouksen aikaan kruununjalokivia esittelevä näyttely suljettiin, ja ajatollah Khomeinen kiivaimmat kannattajat ehdottivat niiden myymistä ja rahojen jakamista köyhille. Helmikuussa 1992 jalokivikokoelma kuitenkin avattiin uudelleen yleisölle.


title: Tapani Suominen

text: Tapani Suominen -nimisiä henkilöitä ovat:


title: Boom Boom (Emmyn kappale)

text: Boom Boom on Emmyn esittämä kappale, joka edusti Armeniaa vuoden 2011 Eurovision laulukilpailussa Saksan Düsseldorfissa.


title: Boom Boom (Emmyn kappale)

text: Kappale kilpaili Euroviisujen ensimmäisessä semifinaalissa, jossa se sijoittui kahdenneksitoista ja täten karsiutui finaalista.


title: Finn-Göran Wennström

text: Finn-Göran Oscar Paul Wennström (s. 5. heinäkuuta 1942 Helsinki) on suomalainen prikaatikenraali evp, joka toimi Suomen Sotaveteraaniliiton hallituksen puheenjohtajana.


title: Finn-Göran Wennström

text: Wennströmin vanhemmat olivat Bror-Axel Wennström ja Maj-Lis Aaltonen ja hänen puolisonsa vuodesta 1967 on Tuula Tellervo Seppälä.


title: Finn-Göran Wennström

text: Wennström tuli ylioppilaaksi 1961 ja suoritti Kadettikoulun 1965 ja Sotakorkeakoulun 1975. Hän opiskeli National Defense University -oppilaitoksessa Washington D.C.:ssä 1990. Wennström toimi Reserviupseerikoulussa opetusupseerina ja komppanianpäällikkönä 1966–1973, Vaasan sotilaspiirin ja Pohjanmaan sotilasläänin esikunnan toimistoesiupseerina ja -päällikkönä 1975–1980, Sotakorkeakoulun taktiikan opettajana 1980–1980 ja kurssijohtajana 1990–1992, Uudenmaan prikaatin jääkäripataljoonan komentajana 1984–1986, UNDOF -rauhanturvajoukkojen suomalaisen joukon komentajana 1986–1987 ja puolustusministeriön vanhempana toimistoesiupseerina ja YK-toimiston päällikkönä 1987–1988. Vuonna 1993 hän siirtyi Maanpuolustuskorkeakoulun jatkotutkinto-osaston johtajaksi. Myöhemmin hän toimi Turun ja Porin sotilasläänin komentajana.


title: Finn-Göran Wennström

text: Wennström ylennettiin luutnantiksi 1965, yliluutnantiksi 1968, kapteeniksi 1971, majuriksi 1976, everstiluutnantiksi 1983 ja everstiksi 1990.


title: Finn-Göran Wennström

text: Wennström toimi Suomen Sotaveteraaniliiton hallituksen puheenjohtajana 2008–2016.


title: Turkin vallankaappaus 1960

text: Turkin vallankaappaus 1960 oli sotilasvallankaappaus, jota johti kenraali Cemal Gürsel. Kaappauksessa syjäytettiin Turkin presidentti Celal Bayar ja pääministeri Adnan Menderes, joka teloitettiin vuonna 1961.


title: Turkin vallankaappaus 1960

text: Kaappaajat syyttivät hallitsevan tasavaltalaisen kansanpuolueen CHP:n 15 johtajaa perustuslain rikkomisesta. Syyskuussa kolme heistä sai kuolemantuomion, heidän joukossaan entinen pääministeri Menderes. Muut 12 tuomittiin elinkaudeksi vankeuteen.


title: Turkin vallankaappaus 1960

text: On epäselvää, kuinka keskeinen rooli kenraali Gürselillä oli kaappaukseen. Hän otti kuitenkin jo kaappausiltana 27. toukokuuta 1960 vastaan valtionpäämiehen, pääministerin ja puolustusministerin tehtävät ja aloitti uuden perustuslain laatimisen. Hän pyrki siihen, että sotilasvallan kausi jäisi mahdollisimman lyhyeksi. Niinpä hänet valittiin vuonna 1961 siviilipresidentiksi samana vuonna hyväksytyn perustuslain mukaisesti.


title: Destiny Frasqueri

text: Destiny Nicole Frasqueri (s. 14. kesäkuuta 1992) on yhdysvaltalainen hip hop -artisti ja feministi, taiteilijanimeltään Princess Nokia. Hän on julkaissut omalla levymerkillään kaksi mixtapea, "Metallic Butterfly" (2014) ja "Honeysuckle" (2015), sekä yhden EP:n, "1992" (2016). EP:n tuottajia ovat muiden muassa A-Trak ja Lex Luger. Frasqueri on myös juontanut radio-ohjelmaa "Smart Girls Club" newyorkilaisella Know-Wave -radioasemalla. Hän on etniseltä taustaltaan osaksi taino-intiaani.


title: Destiny Frasqueri

text: Princess Nokia on esiintynyt Helsingissä Kulttuuritehdas Korjaamolla lokakuussa 2016 ja ravintola Kuudennella Linjalla helmikuussa 2017.


title: Aino Tandefelt-Laurila

text: Aino Maili Tandefelt-Laurila (9. marraskuuta 1926 – 13. lokakuuta 2016) oli suomalainen arkkitehti. Hän suunnitteli KK:n arkkitehtina muun muassa Kontulan ostoskeskuksen (1967). Myöhemmin hän oli Helsingin kaupungin rakennusviraston arkkitehti ja suunnitteli muun muassa Ruiskumestarin talon peruskorjauksen, joka toteutettiin 1978–1980.


title: Aino Tandefelt-Laurila

text: Tandefelt-Laurilan puoliso oli arkkitehti, apulaisprofessori Pekka Laurila.


title: Turkin vallankaappaus 1971

text: Turkin vallankaappaus 1971 oli 12. maaliskuuta 1971 tapahtunut veretön sotilasvallankaappaus, jossa syrjäytettiin pääministeri Süleyman Demirel ja jossa Turkkiin julistettiin poikkeustila.


title: Turkin vallankaappaus 1971

text: Demirelin johtama konservatiivinen oikeuspuolue (Adalet Partisi, AP) syrjäytettiin, mutta Turkin armeija ei ottanut valtaa itselleen kuten vuoden 1960 kaappauksessa. Kaappaajat esittivät presidentti Cevdet Sunaylle ultimaatumin, jossa vaadittiin vahvaa hallitusta ja maan vasemmistolaisten opiskelijalevottomuuksien kukistamista. Professori Nihat Erim muodosti kansallisen yhtenäisyyden hallituksen, joka toimi puolueista riippumattomana siirtymäkauden hallituksena reilun vuoden ajan. Poikkeustilan nojalla maan vasemmistolaisia järjestöjä lakkautettiin.


title: Pesäpallon naisten Mestaruussarjan kausi 1964

text: Pesäpallon naisten Mestaruussarjassa kaudella 1964 pelattiin yhdentoista joukkueen yksinkertainen sarja, jonka perusteella määräytyivät suoraan lopulliset sijoitukset. Pallo-Toverit ja Oulun Lippo päätyivät tasapisteisiin ja mestarin selvittämiseksi tarvittiin uusinta, joka pelattiin kaksiosaisena, kerran kummankin kotikentällä. Pronssia otti Puna-Mustat.


text: Kolme viimeistä putosi ja tilalle nousivat Hyvinkään Tahko, Lännen Pallo ja Imatran Pallo-Veikot.


text:
Mestarijoukkueessa pelasivat: Leena Jääskeläinen,
Eija Lohman,
Auli Liesto,
Riitta Hämäläinen,
Ritva-Liisa Vainio,
Tuula Rantanen,
Vuokko Franck,
Sinikka Sundberg,
Terttu Helminen,
Kirsti Ristlakki,
Seija Happonen,
Riitta Raski,
Irmeli Krogerus.


title: Feliks Lujanen

text: Feliks Lujanen (29. maaliskuuta 1869 Polvijärvi – 19. marraskuuta 1936 Kokemäki) oli suomalainen pappi, kirkkoherra ja kirjailija.


title: Feliks Lujanen

text: Feliks Lujanen syntyi Polvijärvellä vuonna 1869. Hänen vanhempansa olivat siltavouti Kaarle Fredrik Lujanen ja Kristiina Pitkänen. Perheen muut neljä lasta olivat tyttöjä. Pojan ollessa kolmivuotias perhe muutti Kuopioon, kun isä nimitettiin Kuopion kasarmin sairaalan varusmestariksi vääpelin arvoisena.


title: Feliks Lujanen

text: Feliks Lujanen avioitui 1897 Anna Eufrosyne Castrénin kanssa. Heidän perheeseensä syntyi viisi lasta. Yksi tytär kuoli nuorena. Sotilaspastorina toiminut Martti-poika kaatui jatkosodassa kesällä 1941.


title: Feliks Lujanen

text: Feliks Lujasen äiti kuoli pojan ollessa lyseon neljännellä luokalla. Varhainen äidin kuolema muutti perheen tilannetta. Isä juopotteli ja menetti varusmestarin toimensa. Perheen talous romahti. Isä ilmoitti, että Feliksin on lopetettava koulunkäyntinsä ja huolehdittava itse toimeentulostaan. Poika ajatteli toisin. Hän oli rukoillut ja ilmoitti isälleen, että hän aikoi omin voimin pyrkiä eteenpäin opintiellä. Ansaitakseen koulurahoja hän neljäsluokkalaisena rupesi ohjaamaan kolmen, neljän alempiluokkalaisen läksynlukua. Feliks oli luokkansa parhaita, vaikka hän pääsi syventymään omiin läksyihinsä vasta iltamyöhällä. Perheen tilanne valkeni hiukan, kun isä sai konstaapelin toimen Maaningalta.


title: Feliks Lujanen

text: Viidesluokkalaisena Feliks pääsi asumaan Nilsiän kirkkoherran Hj. Th. Dahlströmin lasten Kuopion asuntoon kahden pojan lukujen ohjaajaksi. Yksityisoppilaina hänellä kävi mm. Minna Canthin kaksi poikaa. Suurimmat vaikeudet Feliks oli voittanut päästyään ylioppilaaksi Kuopion lyseosta 1887.


title: Feliks Lujanen

text: Yliopisto-opinnot Feliks Lujanen suoritti velkavaroin. Lainojen saannissa oli tosin oli vaikeuksia. Teologian erotutkinnon hän suoritti Helsingin yliopistossa jo 1890. Lujanen vihittiin papiksi 1892.


title: Feliks Lujanen

text: Feliks Lujasen papinura alkoi Nilsiässä kirkkoherra Dahlströmin apulaisena. Esimies oli vaativa ja tarkka, mutta herännäishenkisenä vaikutti kasvattavasti. Syksyllä 1894 Lujanen määrättiin Karungin vt. kirkkoherraksi, voimakkaalle lestadiolaisalueelle. Sunnuntaisin jumalanpalveluksen jälkeen saattoi tulla miesjoukko käännyttämään. Kerrotaan, että hän saattoi keskeyttää puheen kysymällä: ”Onko Raamatussa näin sanottu?”.


title: Feliks Lujanen

text: Karungissa Lujanen oli lähes kolme vuotta. Hän hoiti ajoittain myös Tornion kirkkoherran virkaa ja Karungin kansakoulun uskonnonopettajan tehtäviä. Vuonna 1897 Lujanen siirtyi Kemin kappalaiseksi. Vastakkaisuus papiston ja lestadiolaisten välillä näkyi selvästi. Näistä piireistä ei kirkkoon ei kirkkoon juuri tultu. Karihaaran tehtaiden piiriin Lujanen perusti NMKY:n säännöllisine kokouksineen ja raamattutunteineen. Kirkkoherra J. G. Snellmanin ja kappalaisen suhde oli läheinen. Tornion kirkkoherraksi tuli vuonna 1899 Jooseppi Joakim Simelius, joka tuli myös läheiseksi.


title: Feliks Lujanen

text: Vuonna 1918 Lujanen valittiin  Alajärven kirkkoherraksi. Alajärvellä oli ollut ns. raamatullisen suunnan edustajia pappeina. Lujasen sananjulistus liittyi hengeltään tähän. Lujanen korotti pastoraalitutkinnon arvosanaksi ”Korkeimmalla kiitoksella hyväksytty”. Hänet valittiin Turun tuomiokapitulin asessoriksi vuosiksi 1921-1927, ja hän muutti Turkuun. Alajärven kirkkoherran virassa jatkaminen tuli ongelmalliseksi. Siksipä hän siirtyi vuonna 1924 Kokemäen kirkkoherraksi, missä virassa hän oli kuolinvuoteensa 1936 saakka. Kokemäellä hän lähentyi Länsi-Suomen rukoilevaisia.


title: Feliks Lujanen

text: Vuonna 1931 Lujanen valittiin uudelleen asessoriksi uudeksi toimikaudeksi. Vuodesta 1913 lähtien hän oli kaikissa kirkolliskokouksissa. Hänen syvällinen Raamatun tuntemuksensa sai aikaan, että papisto valitsi hänet kirkolliskokoukseen, jossa käsiteltiin Uuden Testamentin suomennusehdotusta. Vuonna 1933 Lujanen esitti kirkolliskokouksessa perusteellisen arvion Vanhan Testamentin käännösehdotuksesta. Virkaveljiensä keskuudessa Lujanen tuli huomatuksi syvällisten tietojensa ja oppineisuutensa takia.


title: Feliks Lujanen

text: Lujanen oli Suomen Pipliaseuran johtokunnan jäsenenä 1921–1928 ja seuran sihteerinä 1921–1926. Hän sai rovastin arvon 1921.


title: Feliks Lujanen

text: Feliks Lujanen oli  Herättäjä-lehden toimituksen jäsenenä 1921–1930.


title: Feliks Lujanen

text: Lujasen kirjallinen toiminta oli monipuolista. Lähtien ensimmäisestä teoksesta 1898 "Ripistä ja synninpäästöstä" kirjallinen toiminta osoittaa syvällistä perehtymistä Raamattuun ja sen selitysoppiin samoin kuin alkukristillisen ajan historiaan. Vuosina 1929 hän teki ulkomaanmatkan, joka suuntautui Saksaan, Italiaan, Egyptiin ja Palestiinaan. Matka vaikutti innostavasti hänen julkaisutoimintaansa. Vuonna 1929 häneltä ilmestyi Ilmestyskirjaa koskeva "Uuden Testamentin selitysteoksen osa".


title: Turkin vallankaappaus 1980

text: Turkin vallankaappaus 1980 () oli Turkissa 12. syyskuuta 1980 tapahtunut sotilasvallankaappaus, jossa pääministeri Süleyman Demirel syrjäytettiin ja maan johtoon nousi kenraali Kenan Evren. Kaappauksen jälkeen maata johti kolmen vuoden ajan sotilasjuntta, joka käytti nimeä "Kansallinen turvallisuusneuvosto" (, MGK).


title: Turkin vallankaappaus 1980

text: Kaappauksen taustana olivat poliittiset väkivaltaisuudet, jotka raivosivat Turkissa koko 1970-luvun ajan. Niissä sai surmansa yli 5 000 henkeä. Kansallinen turvallisuusneuvosto ryhtyi ankariin toimiin järjestyksen palauttamiseksi. Puolueet ja ammattiliitot kiellettiin ja parlamentti hajotettiin. Kuolemantuomion sai 50 ihmistä, jotka hirtettiin. Yli puoli miljoonaa ihmistä pidätettiin. Uusi perustuslaki laadittiin vuonna 1982. Samana vuonna Evren valittiin siviilipresidentiksi ja Turkki palasi osittain demokratiaan.


title: Turkin vallankaappaus 1980

text: Demirel oli syrjäytetty myös edellisessä, vuoden 1971 vallankaappauksessa. Vuonna 1980 Demireliltä kiellettiin politiikkaan osallistuminen 10 vuodeksi. Hän palasi vuoden 1991 vaalien jälkeen pääministeriksi ja vuonna 1993 presidentiksi. Kielletyn AP-puolueen tilalle Demirel muodosti Doğru Yol Partisi -nimisen konservatiivisen puolueen (DYP).


title: Turkin vallankaappaus 1980

text: Kaappausta johtaneet kenraalit Evren ja Tahsin Sahinkaya tuomittiin vuonna 2014 elinkautiseen vankeuteen kaappauksen aikaisista rikoksista.


title: Kotakankaan jätinkirkko

text: Kotakankaan jätinkirkko on Pohjois-Pohjanmaalla Tyrnävällä sijaitseva tutkimaton ja vielä epävarma jätinkirkko.


title: Kotakankaan jätinkirkko

text: Kohde sijaitsee Tyrnävän kirkosta noin 9 kilometriä kaakkoon Ängeslevänjoen länsipuolella Pukansuon eteläosassa. Alue on soistunutta metsää, josta Kotakangas kohoaa matalana ja kivikkoisena mäkenä esille.


title: Kotakankaan jätinkirkko

text: Mahdollinen jätinkirkko on 25 metriä pitkä ja 10 metriä leveä (tai 26×14 metriä ), joten sen laskennallinen pinta-ala on 250 neliömetriä (m²). Kiveyksen pituusakselin suuta on 330° pohjoisesta myötäpäivään. Sisäosaa kiertää katkonainen kivivalli, joka muodostuu suurista kivenlohkareista. Kiveys ei ole varsinaisesti ladottu päällekkäin, joten se saattaa olla myös luonnonmuodostuma. Mahdollisen jätinkirkon kaakkoispäässä sijaitsee laakea kuoppa, jonka halkaisija on 4,5 metriä ja syvyys puoli metriä. Se on pääosin luonnollinen kuoppa, jota ihminen on saattanut muokata lisää.


title: Kotakankaan jätinkirkko

text: Kotakankaan luoteispäässä ja noin 150 metriä jätinkirkosta luoteeseen on löydetty kvartsi- ja kvartsiitti-iskoksia sekä palanutta kiveä ja luuta. Ne tulivat näkyville, kun metsää äestettiin sitä uudistettaessa. Paljastumista tunnistettiin myös niin sanottua likamaata, jollaista esiintyy asuinpaikoilla. Likamaa syntyy, kun luonnolliseen, huuhtoutuneeseen maahan sekoittuu puuntyöstöstä, ruuan käsittelystä tai nuotioiden käytöstä värjäävää ainesta. Paikalla on sijainnut kivikaudella asuinpaikka, jonka toimeliaisuuden merkkejä löydökset ovat.


title: Kotakankaan jätinkirkko

text: Jätinkirkkoa ei ole tutkittu, mutta jätinkirkon tilannetta on käynyt tarkastamassa Paula Purhonen vuonna 1978 ja Mika Sarkkinen vuonna 1993. Limingan inventoinin yhteydessä vuonna 1997 löytyi viereinen asuinpaikka.


title: Olli Valkonen

text: Olli Valkonen (7. kesäkuuta 1924 Viipuri – 9. lokakuuta 2016 Espoo) oli suomalainen taidekriitikko, professori ja museonjohtaja. Hän oli väitellyt filosofian tohtoriksi.


title: Olli Valkonen

text: Valkonen väitteli 1973 Jyväskylän yliopistosta. Hänen väitöskirjansa aihe oli "Maalaustaiteen murros Suomessa 1908–1914". Hän sai Suomen arvostelijain liiton Vehmaksen palkinnon 1968. Hän oli Ateneumin taidemuseon johtaja vuodesta 1978.


title: Saint-Jean-Cap-Ferrat

text: Saint-Jean-Cap-Ferrat on kunta Kaakkois-Ranskassa Alpes-Maritimesin departementissa Provence-Alpes-Côte d’Azurin alueella. Sen sijaitsee Nizzan itäpuolella olevalla Välimereen työntyvällä niemellä Ranskan Rivieralla.


title: Saint-Jean-Cap-Ferrat

text: Kunta oli vuoteen 1904 saakka osana Villefranche-sur-Merin kuntaa, josta se irtaantui ja otti nimen Saint-Jean-sur-Mer. Vuonna 1907 se sai nykyisen nimensä Saint-Jean-Cap-Ferrat. Samana aikana, joka tunnetaan nimellä Belle Époque, alkoi matkailu kukoistaa Ranskan Rivieralla. Belgian kuningas Leopold II rakennutti niemimaalle huvilan ja piti Saint-Jean-Cap-Ferrat’ta kesäpaikkanaan. Alueelle rakennettiin paljon näyttäviä huviloita 1900-luvun alkupuolella, joita ovat omistaneet tai niissä ovat vierailleet kuuluisuuksia ympäri maailman. Vuonna 1904 niemimaalle rakennettiin ensimmäinen hotelli Hôtel Bedford ("nykyisin Hôtel Royal-Riviera") ja vuonna 1908 rakennettiin kuuluisa Grand Hôtel. Lomaviettopaikkanaan aluetta ovat pitäneet näyttelijät ja taiteilijat kuten Edith Piaf, Charlie Chaplin, Elizabeth Taylor, Richard Burton, Jean Paul Belmondo, Roger Moore, Tony Curtis, David Niven ja Romy Schneider sekä hallitsijat ja poliitikot kuten Charles de Gaulle, Windsorin herttua ja herttuatar ja Winston Churchill.


title: Saint-Jean-Cap-Ferrat

text: Kunnan nähtävyyksiä on 1912 valmistunut renessanssityylinen huvila Villa Ephrussi de Rothschild, joka toimii nykyään museona. Huvilan rakennutti paronitar Béatrice de Rothschild, jonka keräämää taidetta ja huonekaluja on näytteillä museossa. Huvilan 10 hehtaarin kokoinen näyttävä puutarha on avoinna museovieraille.


title: Saint-Jean-Cap-Ferrat

text: Muita nähtävyyksiä on Ferrat’n niemen majakka ("Phare du cap Ferrat"). Majakka tuhoutui toisessa maailmansodassa vuonna 1944, mutta rakennettiin entiselleen sodan jälkeen. Saint-Jean-Cap-Ferrat’n huvivenesatama ravintoloineen sekä yleiset uimarannat Cros deï Pin ja Les Fossettes ovat matkailijoiden suosimia vierailupaikkoja.


title: Olavi Kuorikoski

text: Olavi Kuorikoski (11. kesäkuuta 1918 – 25. joulukuuta 1992 Tukholma) oli suomalainen balettitanssija.


title: Olavi Kuorikoski

text: Kuorikoski toimi Suomen Kansallisoopperan tuotannoissa vuodesta 1937 vuoteen 1962, yhteensä yli 500 näytännössä. Hän suunnitteli tanssit elokuvaan "Kulkurin masurkka" (1958) ja esiintyi elokuvissa "Rion yö" (1951) ja "Toivelauluja" (1961).


title: Sucksdorff

text: Sucksdorff on muun muassa seuraavien merkittävien henkilöiden sukunimi:


title: Kalliojärvi (Nokia)

text: Kalliojärvi on Pirkanmaalla Nokialla sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Kalliojärvi on osa Laajanojan valuma-aluetta.


title: Kalliojärvi (Nokia)

text: Järvi on 2,3 kilometriä pitkä, 550 metriä leveä ja sen pinta-ala on 16 hehtaaria. Järven länsiranta työntyy 200 metriä pitkänä lahtena luoteeseen, josta lähtee järven laskuoja. Lahden suussa sijaitsee pieni saari ja toinen saari sijaitsee itärannassa. Järveen laskee kaksi ojaa, joista huomattavin on Ruokejärven yli 800 metriä pitkä laskuoja. Veden laskennallinen viipymä järvessä on 1,8 vuotta, sillä järven oma valuma-alue on järven tilavuuten nähden verrattain pieni. Järven rantaviivan pituus on 2,9 kilometriä. Järven rannat ovat paikoin jyrkkiä ja paikoin suomaata. Järvi on autio eikä sinne johda tietä. Lähin metsäautotie tulee Karhuntaponmaalla 350 metrin päähän rannasta. Alueella kiertää polkuja ja pohjoisrantaa seuraa tällainen polku. Eräs poluista on vanha ”Kirkkopolku”.


title: Kalliojärvi (Nokia)

text: Kalliojärven vedenlaatua on tutkittu vuosina 1991–1996 ja 1998–2015. Kalliojärven metsäisellä ja karulla valuma-alueella sijaitsee vain vähän suota. Järven vedenväri on ruskeaa ja se sisältää runsaasti humusta. Talvella 1996 vesi oli hapanta ja puskurikykyä happamoitumista vastaan ei ollut enää lainkaan jäljellä. Kalliojärvi kuuluu Alisenjärven reittiin, joka valittiin vuonna 1991 pääkohteeksi valtion happamoituneiden vesistöjen tutkimusprojektiin. Happamuuden kohentamiseksi Kalliojärveä kalkittiin vuosina 1998 ja 2003. Vuoden 1998 kalkituksen jälkeen veden happamuustaso normalisoitui ja veden alkaliniteettiarvot kohosivat hyviksi. Kalliojärven yläpuolista Ruokejärveä on kalkittu vuosina 2001, 2007 ja 2014. Ensimmäisten kalkituksien jälkeen veden happamuustaso asettui hapahkolle tasolle, mutta järven puskurikyky happamoitumista vastaan jäi heikoksi. Järven ravinnetaso on karujen järvien kaltainen, mutta ajoittain fosforipitoisuudet kohoavat lievästi rehevöityneiden järvien tasolle. Järven happitalous on tyydyttävä. Syvä järvi lämpötilakerrostuu aina kesäisin ja talvisin. Vaikka tutkimustuloksia on kerrostuneesta alusvedestä vähän, otaksutaan hapen kuluvan vähiin tai jopa loppuvan järven syvänteessä. Varsinkin kesäisin harppauskerros on jyrkkä, jolloin hapen kanssa tulee ongelmia. Tämä lienee syy sille, että fosforipitoisuudet kohoavat, sillä hapettomuus saa ravinteet liukenemaan takaisin veteen. Kalliojärven vedenlaatu on ollut kalkitsemisen jälkeen erittäin hyvä.


title: Kalliojärvi (Nokia)

text: Kalliojärvi kuuluu Natura 2000 -verkostossa Nokian Kaakkurijärviin ja muodostavat siellä yhdessä itäisen Ylinenjärven, Heinäjärven (osa), Porrasjärven, Pienen Porrasjärven ja Juottojärven kanssa yhteisen enklaavin. Kalliojärven vesialasta puolet eli länsipää kuuluu suojelualueeseen. Itäosasta suurin osa rannoista ja ympäröivästä metsästä kuuluu suojelualueeseen. Kaakkoisrannasta löytyy kaksi suojelematonta rantakaistaletta. Suojelualueeseen kuuluvat myös osa Pitkäjärven ympäristöstä ja kaikki Ruokejärven ympäristöt.


title: Kalliojärvi (Nokia)

text: Järvi on ollut asumaton ja tietön nykyaikana. Järven itäpää kuuluu Kankaantaan jakokunnalle.


title: Christian Sucksdorff

text: Christian Gustaf Sucksdorff (8. helmikuuta 1928 Sodankylä – 23. lokakuuta 2016 Helsinki) oli suomalainen geofyysikko. Hän oli Ilmatieteen laitoksen geofysiikan osaston päällikkö (professori) eläkkeelle jäämiseensä asti 1991.


title: Christian Sucksdorff

text: Christian Sucksdorff valmistui ylioppilaaksi Helsingissä Suomalaisesta Yhteiskoulusta vuonna 1947. Hänen isänsä toiminta Suomalaisen Tiedeakatemian Sodankylän observatorion johtajana ja geomagneettisten mittaustena asiantuntijana innosti myös Christian Sucksdorffin geofysiikoksi. Hän opiskeli yliopistossa fysiikkaa, matematiikkaa ja tähtitiedettä. Hänen isänsä kuoleman seurauksena Valtion Meteorologisen Keskuslaitoksen magnetismiin liittyvä havainto- ja tutkimustoiminta siirtyi isältään oppia saaneen Christian Sucksdorffin tehtäväksi jo vuonna 1955. Hän laajensi muun muassa Nurmijärven observatorion mittaustoimintaa ja edisti revontulikuvauksen ja -kameroiden käyttöä lähiavaruuden tutkimuksessa. Sucksdorfin väitöskirja valmistui 1968. Ilmatieteen laitoksen magnetismitutkimusryhmä laajentui geofysiikan osastoksi, jonka osastopäällikön tehtävästä Sucksdorff jäi eläkkeelle vuonna 1991.


title: Christian Sucksdorff

text: Hänen tieteellinen tuotantonsa sisältää noin 50 teosta mittaustekniikasta magnetismin alalla ja magneettikarttoja Suomen alueesta. Hän laati oppikirjan "IAGA Guide on magnetic measurements and observatory practice" (1996) J. Jankowskin kanssa.


title: Christian Sucksdorff

text: Sucksdorff oli Suomalaisen Tiedeakatemiann ja Suomen Tiedeseuran jäsen. Hänet kutsuttiin vuonna 1993 kunniajäseneksi Kansainvälisen geomagnetismin ja aeronomian järjestöön (IAGA, International Association of Geomagnetism and Aeronomy). Geofysiikan seura - geofysiikan alan tieteellinen yhdistys Suomessa, jonka puheenjohtaja Sucksdorff oli kahdesti - myönsi hänelle Palmén-mitalin vuonna 1998 tunnustuksena merkittävästä elämäntyöstä geomagnetismin alalla.


title: Eero Hyvärinen (rovasti)

text: Eero Hyvärinen (1. tammikuuta 1859 Maaninka – 3. syyskuuta 1931 Karttula) oli suomalainen rovasti, asessori, valtiopäivämies ja kristillinen kirjailija.


title: Eero Hyvärinen (rovasti)

text: Hyvärisen vanhemmat olivat työmies, vuokraaja Juho Hyvärinen ja Anna Maria Nivalainen. Hän pääsi ylioppilaaksi Kuopion lyseosta 1877 ja suoritti Helsingin yliopistossa teologian erotutkinnon 1879 ja opettajakandidaattitutkinnon 1885. Hyvärinen vihittiin papiksi 1880. Hän valmistui vielä teologian lisensiaatiksi Leipzigin yliopistosta 1899.


title: Eero Hyvärinen (rovasti)

text: Hyvärinen toimi Karttulan kirkkoherrana vuodesta 1898 alkaen. Hän sai rovastin arvon 1901. Hyvärinen oli myös lääninrovastina ja tuomiokapitulin asessorina.


title: Eero Hyvärinen (rovasti)

text: Eero Hyvärinen oli naimisissa 1882–1922 Anna Josefina Fogmanin (k. 1922) kanssa ja vuodesta 1924 Hanna Adolfina Mannermaan kanssa.


title: Anna Viitala

text: Anna Viitala (s. 1979) on helsinkiläinen näytelmäkirjailija, dramaturgi ja ohjaaja. Hänen teoksiaan on esitetty mm. Kansallisteatterissa, KOM-teatterissa, Kokkolan kaupunginteatterissa, Joensuun kaupunginteatterissa, Korjaamo-teatterissa, Kouvolan teatterissa, Teatteri Takomossa ja Q-teatterissa.


title: Anna Viitala

text: Teatteritöiden ohessa Viitala on toiminut myös sanoittajana.


title: Lohikäärmeen muna

text: Lohikäärmeen muna on vuonna 1987 julkaistu käännös Robert L. Forwardin kirjoittamasta kirjasta Dragon’s Egg, joka julkaistiin vuonna 1980. Kirja on kovan tieteiskirjallisuuden edustaja. Kirja kertoo ihmiskunnan tutkimusmatkasta, joka kohdistuu Lohikäärmeen muna nimiseen neutronitähteen. Tutkimusretkikunta havaitsee tähden pinnan luotauksella, että siellä on eläviä tietoisia olentoja nimeltä Cheelat ja alkavat viestimään heidän kanssaan.


title: Jokamies (näytelmä)

text: Jokamies ("Everyman") on 1400-luvulta peräisin oleva mysteerinäytelmä, allegoristen hahmojen kautta kerrottu moraliteetti sielun pelastuksesta. Englannissa tai mahdollisesti Hollannissa syntynyt tarina pohjautuu suulliseen traditioon, mutta ilmestyi painettuna Englannissa vuonna 1510.


title: Jokamies (näytelmä)

text: "Jokamies" on näytelmällinen saarna, joka käsittelee syntiä, katumusta, hyveitä ja armoa. Sen henkilöitä ovat esimerkiksi Jumala, Kuolema, Jokamies, Hyveet, Kauneus, Paholainen ja Seitsemän kuolemansyntiä.


title: Jokamies (näytelmä)

text: Vuonna 1911 itävaltalainen Hugo von Hofmannsthal julkaisi 1500-luvun tekstin pohjalta oman uusioversionsa "Jedermann", jonka otsikko suomeksi kuuluu "Jokamies – vanha näytelmä rikkaan miehen kuolemasta". Loppusoinnuin kirjoitetussa tekstissä Jumala ja Piru tavoittelevat rikkaan Jokamiehen sielua. Kuolema ilmestyy miehelle ja kertoo lopun olevan lähellä. Jokamies yrittää taivutella läheisiään ja Mammonaa mukaansa kuolemaan, mutta lopulta hän kulkeekin rajan yli Uskon ja Hyvien töiden saattelemana.


title: Jokamies (näytelmä)

text: Von Hoffmanstahlin näytelmän suomensi Huugo Jalkanen vuonna 1916, ja musiikin siihen teki Jean Sibelius. Sitä esitettiin paljon suomalaisissa teattereissa erityisesti 1940–1960-luvuilla. Pelkästään 1950-luvun aikana sitä esitettiin seitsemässä suomalaisessa ammattiteatterissa.


title: Panu Ignatius

text: Panu Juhani Ignatius (11. toukokuuta 1929 Helsinki – 27. lokakuuta 2016 Espoo) oli suomalainen ekonomi, musiikkiviihdealan toimija, jääkiekkoilija ja ralliautoilija.


title: Panu Ignatius

text: Ignatius oli naimisissa televisiokuuluttaja Tuula Ignatiuksen ja vuodesta 1968 malli Seija Tynin kanssa.


title: Panu Ignatius

text: Ignatius pelasi jääkiekkoa HJK:n joukkueessa vuosina 1948–1960. Hän pelasi 90 SM-sarjan ottelua ja teki niissä 10 maalia.


title: Miesten Superpesiksen kausi 1994

text: Kausi 1994 oli viides Superpesis -kausi. Kausi oli pääsarjassa ensimmäinen, jolloin käytettiin jaksovoittoihin perustuvaa voitonmääritystä ja pistelaskentaa. Myös sarjajärjestelmä rukattiin uuteen uskoon, runkosarja pelattiin kaksiosaisena siten, että välillä joukkueita pudotettiin karsintasarjaan. Runkosarjan ottelumääräksi tuli 202 ja koko Superpesiksen, kun myös pudotuspelit ja karsintasarja otetaan huomioon, täydet 300. Nämä muutokset eivät kuitenkaan jääneet pysyviksi.


title: Miesten Superpesiksen kausi 1994

text: Kuten sarjajärjestelmä, myös pistelaskenta haki muotoaan. Pääperiaatteena oli, että joukkueen voittaessa varsinaisilla jaksoilla (1-0 tai 2-0) se sai aina 3 sarjapistettä hävinneen jäädessä nollille. Mikäli jaksot tasattiin 1-1, kumpikin joukkue varmisti yhden sarjapisteen ja supervuoroparissa ratkaistiin kolmannen sarjapisteen kohtalo. Supervuoroparin mennessä tasan kolmas piste jäi jakamatta. Mikäli supervuoropariin jouduttiin molempien jaksojen mennessä tasan, oli siinä tarjolla voittajalle kaikki 3 sarjapistettä, jolloin tappio tiesi nollille jäämistä. Mikäli supervuoroparikin meni tasan jaettiin pisteet 1-1 ja kolmas piste jäi jakamatta.


title: Miesten Superpesiksen kausi 1994

text: Runkosarja jakautui kahteen vaiheeseen - juhannuksen jälkeen pudotettiin neljä joukkuetta karsintasarjaan muiden jatkaessa taistelua pudotuspelipaikoista. Ensimmäisessä vaiheessa joukkueet kohtasivat toisensa kertaalleen, paitsi ns."paikallisparit", jotka kohtasivat peräti neljä kertaa. Ensimmäisen vaiheen päätöskierros pelattiin 22. kesäkuuta. Merkityksellisin ottelu oli tuolloin Muhoksen ja Pattijoen välinen ottelu joukkueiden ollessa tasapisteissä karsintaviivalla. Pattijoki voitti vieraissa jaksoin 0-1 ja selvisi jatkosarjaan Muhoksen joutuessa karsintaan.


title: Miesten Superpesiksen kausi 1994

text: Lähtöpisteet jatkosarjaan: Tahko 6, Oulu 5, AA 4, SoJy 3, LP 2 ja SMJ 1.


title: Miesten Superpesiksen kausi 1994

text: Jatkosarjan jälkeen neljä parasta mitalipeleihin.


title: Miesten Superpesiksen kausi 1994

text:
Myös jatkosarja lasketaan tilastoissa runkosarjaan kuuluvaksi, joten taulukot on
laskettu yhteen, vaikkakin sijoitukset määräytyivät jatkosarjan perusteella.


title: Miesten Superpesiksen kausi 1994

text: Lähtöpisteitä ei ole huomioitu yhteistaulukkoon. Järjestys kymmenen parhaan osalta jatkosarjan erillistaulukon (lähtöpisteineen) mukainen.


title: Miesten Superpesiksen kausi 1994

text: Karsinnoissa pelasivat Superpesiksen runkosarjan 1. vaiheen neljä heikointa joukkuetta ja Ykköspesiksen runkosarjan kuusi parasta joukkuetta. Sarja pelattiin kaksinkertaisena ja kaikki joukkueet läksivät siihen nollilta.


title: Miesten Superpesiksen kausi 1994

text: Vimpeli, Riihimäki ja Kankaanpää säilyivät Superpesiksessä, johon Siilinjärvi nousi. Muhos putosi ykköspesikseen.


title: Miesten Superpesiksen kausi 1994

text: Oulun Lipon joukkue kaudella 1994 (suluissa pelatut runkosarjan ottelut): Kari Kallio (33), Mauri Pyhälahti (1), Panu Suorsa (33), Juha Mäntylä (34), Arto Latvalehto (23), Jan Hautala (34), Timo Keränen (34), Jari Viitasalo (34), Riku Kytösalmi (34), Pekka Mikkola (27), Tero Ojajärvi (32), Mika Laatikainen (34), Jarmo Korhonen (34), Jari Rajala (12).


title: Infrapunaspektroskopia

text: Infrapunaspektroskopia on spektroskopiamenetelmä, jossa absorboituva sähkömagneettinen säteily on infrapunasäteilyn aallonpituusalueella. Infrapunasäteily saa molekyylien sidokset värähtelemään ja värähtelytaajuus voidaan havaita. Värähtelyn taajuus ja siten myös spektroskopiassa tavallisemmin käytetty aaltoluku riippuvat sidoksen kertaluvusta ja toisiinsa sitoutuneiden atomien massoista. Infrapunaspektroskopia on hyvin yleisesti käytetty analyyttisen kemian rutiinimenetelmä, jolla on useita sovellutuksia muun muassa orgaanisessa rakenneanalytiikassa, bio- ja elintarviketieteissä, lääketeollisuudessa ja ilmakehäanalyyseissä. Infrapunaspektroskopia soveltuu niin kvalitatiivisiin kuin kvantitatiivisiin analyyseihin.


title: Infrapunaspektroskopia

text: Kun molekyyliin kohdistuu infrapunasäteilyä, osa säteilystä ohittaa molekyylin ja osa absorboituu. Infrapunasäteily voi absorboitua jos absorboivalla molekyylillä on dipolimomentti. Tämän vuoksi monet kaksiatomiset molekyylit kuten typpi- (N) tai happimolekyylit (O) eivät absorboi infrapunasäteilyä. Säteilyn absorptio on sitä voimakkaampaa mitä suurempi sidoksen dipolimomentti on. Absorboituva säteily aikaansaa molekyylien sidosten värähtelyjä. Värähtelyt voivat olla venytysvärähtelyjä, joissa molekyylien sidosten sidospituudet muuttuvat tai taivutusvärähtelyjä, joissa sidoskulmat muuttuvat. Yksinkertaisin malli, jolla tätä kuvataan on harmoninen värähtelijä, jota voidaan parantaa epäharmonisilla korjauksilla. Eri absorboituvat aallonpituudet saavat aikaan eri sidosten värähtelyjä. Värähtelyt riippuvat myös toisiinsa siotutuneiden atomien massoista. Epäharmonisen värähtelijän mallissa värähtelijän massana käytetään atomien redusoitua massaa. Värähtelyt voidaan detektoida absorptiopiikkeinä värähtelyä vastaavalla aaltoluvulla. Nämä absorptiopiikit muodostavat kyseisen molekyylin infrapunaspektrin. Infrapunaspektreissä absorboituvat aallonpituudet ilmoitetaan tyypillisimmin aallonpituuden käänteislukuna eli aaltolukuna (yksikkönä käytetään cm).


title: Infrapunaspektroskopia

text: Yleisesti ottaen N kappaletta atomeja sisältävällä molekyylillä voi olla 3N-6 värähtelymoodia tai lineaarisilla molekyyleillä värähtelymoodeja on 3N-5. Esimerkiksi vedellä värähtelymoodeja on 3 ja etanolilla 21. Värähtelyt voivat olla venytyksiä tai taivutuksia ja epäsymmetrisiä tai symmetrisiä.


title: Infrapunaspektroskopia

text: Infrapunaspektroskopia voidaan jakaa alueisiin käytetyn infrapunasäteilyalueen perusteella. Lähi-infrapunaspektroskopiassa käytetään aallonpituusaluetta 0,78–2,5 μm (aaltoluvut 12 800–4 000 cm), keskialueen infrapunaspektroskopiassa käytetään aallonpituuksia 2,5–50 μm (aaltoluvut 4 000–200 cm) ja kaukoinfrapunaspektroskopiassa käytetään aallonpituusaluetta 50–1 000 μm (aaltoluvut 200–10 cm). Yleisimmin käytetään keskialueen infrapunaspektroskopiaa.


title: Infrapunaspektroskopia

text: Infrapunaspektroskoopit voidaan jakaa dispersiivisiin, ei-dispersiivisiin ja Fourier-muunnosta hyödyntäviin laitteisiin. Nykyään käytetyimmät ovat Fourier-muunnosta signaalinkäsittelyssä hyödyntävät laitteet. Dispersiivisiä laitteita käytetään lähinnä ilmakehäanalyyseissä ja ei-dispersiivisiä laitteita kenttäolosuhteissa, joissa laitteelta vaaditaan hyvää kestävyyttä. Fourier-muunnosta hyödyntävissä laitteissa infrapunasäteily johdetaan säteilylähteestä näytteen läpi interferometrille, joka muodostaa interferogrammin. Interferogrammi muunnetaan tietokoneen avulla Fourier-muunnosta käyttäen infrapunaspektriksi. Muihin laitteistoihin verrattuna Fourier-muunnosta hyödyntävien infrapunaspektrometrien etuna on muun muassa parempi signaali-kohinasuhde kuin muissa menetelmissä. Infrapunasäteilyn lähteinä infrapunaspektroskoopeissa käytetään esimerkiksi piikarbidista valmistettua niin kutsuttua Globar-putkea, joka kuumennetaan, Nernstin hehkuputkea, elohopeakaarilamppua, volframilankalamppua tai hiilidioksidilaseria.


title: Infrapunaspektroskopia

text: Infrapunaspektroskopia soveltuu sekä kaasuille, nesteille, että kiinteille aineille. Nesteet voidaan liuottaa esimerkiksi dikloorimetaaniin ja mitata tämän jälkeen. Liuottimien ongelma on kuitenkin se, että niilläkin on omat usein voimakkaat resonanssinsa tietyillä aaltolukualueilla, jolloin nämä värähtelyt peittävät alleen tutkittavan analyytin värähtelyt. Tämän vuoksi toinen tapa mitata nesteitä on mitata ne sellaisenaan. Tämä onnistuu esimerkiksi applikoimalla näytettä kahden hyvin infrapunasäteilyä läpäisevän natriumkloridilevyn väliin. Kiinteät aineet voidaan mitata joko sellaisinaan tai näyte jauhetaan yhdessä kaliumbromidin kanssa ja muodostuneesta seoksesta puristetaan pelletti, jonka infrapunasäteilyn absorptiota mitataan.


title: Infrapunaspektroskopia

text: Koska eri sidokset värähtelevät eri aaltoluvuilla voidaan infrapunaspektroskopiaa käyttää orgaanisten yhdisteiden sisältämien funktionaalisten ryhmien tunnistamiseen. Tämä on yksi yleisimpiä menetelmän käyttökohteita. Orgaanisessa rakenneanalytiikassa infrapunaspektroskopialla saatuja tuloksia käytetään yhdessä massaspektrometrian ja NMR-spektroskopian kanssa rakenteiden selvittämiseen. Hyvin yksinkertaisten molekyylien tapauksessa pelkkä infrapunaspektroskopiakin on riittävä. Lisäksi infrapunaspektreistä on olemassa tietokantoja, joihin tuntemattoman näytteen spektriä voidaan verrata. Infrapunaspektrometriaa käytetään myös esimerkiksi polymeerien luokitteluun, polymerointiprosessien etenemisen seurantaan ja seosten tunnistamiseen. Menetelmää käytetään myös laadunvarmistusmenetelmänä esimerkiksi lääketeollisuudessa. Elintarviketeollisuudessa infrapunaspektroskopiaa voidaan käyttää elintarvikkeiden kosteus- ja proteiinipitoisuuden määrittämiseen. Lisäksi menetelmällä on käyttöä ilmakehän koostumuksen määrittämiseen.


title: Veikko Matinolli

text: Veikko Johannes Matinolli (28. helmikuuta 1930 Tyrnävä – 14. elokuuta 2016 Lempäälä) toimi Kangasalan kansalaisopiston rehtorina 30 vuotta. Matinolli oli koulutukseltaan sosiologian maisteri ja hän sai opetusneuvoksen arvonimen. Jäätyään eläkkeelle rehtorin virastaan hän ryhtyi kartoittamaan Suomen kuppikiviä. Hän kiersi 16 vuoden aikana koko Suomen ja löysi 64 kunnan alueelta kuppikiviä, jotka piirsi ja merkitsi tarkasti muistiin.


title: Béatrice de Rothschild

text: Béatrice de Rothschild (14. syyskuuta 1864 Pariisi – 7. huhtikuuta 1934 Davos oli ranskalainen paronitar ja taiteen keräilijä.


title: Béatrice de Rothschild

text: Hän oli ranskalaisen paronin Alphonse de Rothschildin ja hänen vaimonsa Leonoran tytär. Alphonse de Rothschild oli pankkiiri ja tunnettu taiteen keräilijä.


title: Béatrice de Rothschild

text:
19 vuoden iässä Béatrice avioitui venäläistä alkuperää olleen pariisilasen pankkiirin Maurice Ephrussin kanssa, joka oli 15 vuotta häntä vanhempi ja hänen vanhempansa ystäviä. Avioliitto ei onnistunut. Maurice sairastui eikä voinut saada jälkeläisiä ja lisäksi hän oli uhkapeluri. Vuonna 1904 hänen pelivelkansa olivat yli 12 miljoonaa kultafrangia, mikä vastaa nykypäivänä 30 miljoonaa euroa. Rothschildin perhe päätti haastaa Mauricen oikeuteen saadakseen Béatrice Ephrussi de Rothschildille avioeron. Vuonna 1904 avioero toteutui. Tämän jälkeen hän suuntasi tarmonsa taiteiden ja arvohuonekalujen keräämiseen.
Béatricen isä kuoli vuonna 1905 ja hän peri valtavan omaisuuden. Samana vuonna hän päätti rakentaa unelmansa kodin Saint-Jean-Cap-Ferrat’tiin. Hän sai hankittua tontin huvilalleen ja seitsemän vuotta kestäneet puutarhatyöt aloitettiin vielä vuonna 1905. Huvilan rakentaminen aloitettiin vuonna 1907. Vuonna 1912 Villa Ephrussi de Rothschild valmistui ja hän muutti sinne asumaan. Hän täytti huvilansa hankkimillaan taide-esineillä ja huonekaluilla.


title: Béatrice de Rothschild

text: Vuonna 1933 Béatrice testamenttasi huvilansa 7 hehtaarin maisemapuutarhoineen sekä 5000 taideteosta Académie des Beaux-Artsille. Béatrice sairastui tuberkuloosiin ja hän vetäytyi Davosiin Sveitsiin, missä hän kuoli vuonna 1934. Nykyään hänen rakennuttama huvila Villa Ephrussi de Rothschild toimii museona, jossa hänen keräämänsä taide-esineet ovat näytteillä.


title: Torsten Liljeberg

text: Torsten ”Nappus” Liljeberg (s. 26. lokakuuta 1916 Lauttasaari, Helsingin maalaiskunta) on suomalainen urheilija, kymmenkertainen melonnan Suomen mestari. Hän on talvi- ja jatkosodan veteraani.


title: Steve Bannon

text: Stephen Kevin ”Steve” Bannon (s. 27. marraskuuta 1953) on yhdysvaltalainen liikemies ja oikeistolainen poliittinen strategi. Hän oli Yhdysvaltain presidentin Donald Trumpin läheinen neuvonantaja ja strategiapäällikkö Trumpin presidenttikauden ensimmäiset seitsemän kuukautta erottamiseensa 18. elokuuta 2017 saakka.


title: Steve Bannon

text: Bannon on opiskellut muun muassa tekniikkaa, kansallista turvallisuutta ja kauppatieteitä. Hän suoritti asepalveluksensa Yhdysvaltain laivastossa (1977–1983). Bannon on toiminut myös pankkialalla ja elokuvatuottajana Hollywoodissa. Hän on ollut Breitbart News Network -nimisen konservatiivisen vaihtoehtomedian uutissivuston hallituksen puheenjohtajana, ja palasi tehtävään tultuaan erotetuksi Trumpin hallinnosta. Tammikuussa 2018 Breitbartin rahoittaja menetti luottamuksen Bannoniin Trumpia arvostelleen Michael Wolffin kirjan ilmestytyä, ja Bannonin piti lähteä myös Breitbartista.


title: Steve Bannon

text: Bannon johti vuoden 2016 presidentinvaaleissa elokuusta 2016 lähtien Donald Trumpin vaalikampanjaa. Bannon ilmoitti marraskuussa 2016 haluavansa luoda vaihtoehdoksi nykyisille puolueille uuden poliittisen liikkeen, joka keskittyy työpaikkojen luomiseen.


title: Steve Bannon

text: Bannon kuului Yhdysvaltain kansalliseen turvallisuusneuvostoon helmi- ja maaliskuussa 2017.


title: Steve Bannon

text: Bannon tarjoutui Brasilian presidenttiehdokkaan Jair Bolsonaron neuvonantajaksi.


title: Steve Bannon

text: Bannon on toiminut tuottajana, kirjoittajana tai ohjaajana seuraavissa elokuvissa ja dokumenttielokuvissa:


title: Tapio Tamminen

text: Tapio Antero Tamminen (s. 1954 Kajaani) on suomalainen kulttuuriantropologi, toimittaja ja tietokirjailija, koulutukseltaan filosofian tohtori.


title: Tapio Tamminen

text: Tamminen väitteli tohtoriksi Helsingin yliopistosta vuonna 1994 tutkielmalla "Edistyksen myytti: Kertomus modernin yhteiskunnan kulttuurisesta paradigmasta", joka kuuluu kulttuuriantropologian ja käytännöllisen filosofian alaan. Hän on käsikirjoittanut ja ohjannut "feature"-ohjelmia Yleisradioon ja julkaissut ja toimittanut useita tietokirjoja, joista "Kansankodin pimeämpi puoli" palkittiin Tieto-Finlandia-palkinnolla vuonna 2015.


title: Tapio Tamminen

text: Tammisen puoliso on filosofi Tarja Kallio-Tamminen.


title: Keisarinpeukalo

text: Keisarinpeukalo (alaotsikkona Kansantribuuni) oli Yle TV1 -kanavan syksyllä 1993 esitetty nuorten ajankohtaissarja, jossa kokeiltiin vuorovaikutteista televisiotoimintaa ja kuvapuhelimen käyttöä. Ohjelmaa juonsivat Sami Aaltonen ja Tarja Smura. Ennakkotiedoissa "Keisarinpeukalon" sanottiin olevan ”interaktiivinen näköpuhelinohjelma, jossa keskustellaan suorassa lähetyksessä ihmisten kanssa ympäri Suomea kiperistä aiheista”.


title: Keisarinpeukalo

text: Sarjan ensimmäisessä suorassa lähetyksessä kuvapuhelin saatiin toimimaan vasta ohjelman lopulla, jolloin sitä ei enää voitu käyttää varsinaiseen keskusteluun illan aiheesta: pitäisikö Suomeen ottaa lisää pakolaisia vai ei. Studioon oli asiasta Tarja Smuran kanssa keskustelemaan kutsuttu uusnatsi Pekka Siitoin. Ohjelman vuorovaikuteisuus toteutui puhelinäänestyksenä.


title: Keisarinpeukalo

text: Lähde:


title: Uuden Musiikin Kilpailu 2015

text: Uuden Musiikin Kilpailu 2015 (UMK 2015) järjestettiin 7.- 28. helmikuuta 2015. Kilpailun voitti Pertti Kurikan nimipäivät kappaleellaan "Aina mun pitää". Kilpailu oli järjestyksessään 4. Uuden Musiikin Kilpailu.


title: Uuden Musiikin Kilpailu 2015

text: Kilpailuun osallistuu 18 avoimen haun kautta mukaan päässyttä laulajaa/yhtyettä jotka jaetaan kolmeen semifinaaliin. Jokaisesta semifinaalista yleisö äänestää kolme parasta finaaliin. Finaalissa kilpailijat saivat 90% pisteistään yleisöäänistä ja loput pisteistä kahdeksalta nimetyltä raadilta. Vuonna 2015 mukana ovat seuraavat raadit: kansalaisraati, mediaraati, suomenruotsalaisraati, lasten raati, Martat-raati, sateenkaariväki-raati, musiikintekijöiden raati sekä taksikuskien raati. Parhaimman yhteistuloksen saanut voittaa kilpailun ja edustaa Suomea Euroviisuissa 2015.


title: Uuden Musiikin Kilpailu 2015

text:
Vuoden 2015 Uuden Musiikin Kilpailun ensimmäinen semifinaali kilpailtiin 7.2.2015 Ylen studiolla.
Toinen semifinaali käytiin 14. helmikuuta.
Vuoden kolmas semifinaali kilpailtiin 21. helmikuuta.


title: Theodor Segersven

text: Emil Theodor Segersven (26. elokuuta 1878 Helsinki – 25. helmikuuta 1969 Helsinki) oli suomalainen merikapteeni, joka oli Suomen sisällissodan aikana ns. "Volynetzin retkikunnan" johtajana.


title: Theodor Segersven

text: Segersvenin vanhemmat olivat konemestari Karl Emil Segersven ja Aleksandra Adolfina Långström. Hän suoritti yliperämiehen tutkinnon 1902, ja hänestä tuli merikapteeni 1905.


title: Theodor Segersven

text: Segersven oli vuosina 1902–1907 perämiehenä eri aluksissa ja 1907–1912 luotsilaitoksen palveluksessa, mutta erosi luotsilaitoksen venäläistämisen yhteydessä toisen sortokauden aikana. Sen jälkeen hän toimi ahtaajana Viipurissa ja Kokkolassa ja omisti vuosina 1916–1917 oman agentuuriliikkeen. Hän oli sitten Oulun luotsipiirin päällikkönä 1918, Viipurin luotsipiirin päällikkönä 1919–1943 ja Helsingin luotsipiirin päällikkönä 1943–1945.


title: Theodor Segersven

text: Sisällissodan aikana Segersvenin johtama 53 valkoisen joukko kaappasi haltuunsa 29. maaliskuuta 1918 Helsingin edustalla venäläisen jäänmurtaja Volynetšin yhteistyössä laivan miehistöön kuuluneiden virolaisten merimiesten kanssa. "Volynetš" oli rakennettu 1914 Venäjän hallituksen tilauksesta Stettinissä Saksassa, ja alun perin laivan nimi oli "Tsar Mihail Feodorovits". Jäänmurtaja toimi pääasiassa Tallinnan vesillä, ja vuonna 1917 sen nimeksi muutettiin "Volynetš".


title: Theodor Segersven

text: Kaapattu Volynetz siirtyi Tallinnaan ja oli huhtikuussa 1918 kuljettamassa saksalaisia joukkoja Tallinnasta Loviisan Valkoon. Sodan jälkeen laivan nimeksi muutettiin toukokuun lopussa "Wäinämöinen" ja se luovutettin Suomen merenkulkuhallituksen käyttöön. Tarton rauhansopimuksen jälkeen laiva luovutettiin 1922 Virolle. Virossa laivan nimeksi muuttui "Suur-Töll", ja se oli käytössä vuoteen 1941 saakka, jolloin se liitettiin Neuvostoliiton laivastoon entisellä nimellään "Volynetz". Laiva hankittiin Viron merimuseolle 1988, se kunnostettiin, ja se sai uudelleen nimekseen "Suur Tõll".


title: Theodor Segersven

text: Segersven oli Viipurin kaupungin satamalautakunnan jäsenenä ja varapuheenjohtajana 1924–1940 ja puheenjohtajana vuodesta 1933–1936. Hän oli Viipurin kaupunginvaltuuston jäsenenä 1931–1939.


title: Theodor Segersven

text: Nimellä "Th. Segersven":


title: Nikolai Avksentjev

text: Nikolai Dmitrijevitš Avksentjev (27. marraskuuta 1878 Penza, Venäjän keisarikunta – 1943 Yhdysvallat) oli venäläinen sosialistivallankumouksellisen puolueen oikeaa siipeä edustanut poliitikko.


title: Nikolai Avksentjev

text: Avksentjev aloitti lakimiesopintonsa Moskovan yliopistossa, josta hänet erotettiin vuonna 1899 poliittisen toimintansa vuoksi. Hän jatkoi opintojaan Saksassa ja väitteli filosofian tohtoriksi sveitsiläisestä St. Gallenin yliopistosta vuonna 1904. Vuonna 1905 hän palasi Venäjälle ja aloitti toiminnan sosialistivallankumouksellisessa puolueessa. Pietarin työläisneuvoston johtoon kuulunut Avksentjev pidätettiin joulukuussa 1905 ja seuraavana vuonna hänet karkotettiin Siperian Tobolskiin, josta hän kuitenkin pakeni ulkomaille. Hän asui vuodesta 1907 maanpaossa Pariisissa, jossa toimitti useita venäläisten emigranttien lehtiä. Vuonna 1907 hänet valittiin myös sosialistivallankumouksellisten keskuskomiteaan.


title: Nikolai Avksentjev

text: Helmikuun vallankumouksen Venäjälle palannut Avksentjev valittiin toukokuussa 1917 yleisvenäläisen talonpoikien neuvostojen toimeenpanevan keskuskomitean puheenjohtajaksi. Heinäkuusta syyskuuhun 1917 hän oli väliaikaisen hallituksen sisäministerinä. Hän toimi lokakuussa 1917 perustetun niin sanotun esiparlamentin puhemiehenä. Avksentjev kannatti sodan jatkamista ja vastusti bolševismia. Lokakuun vallankumouksen jälkeen hän oli kolme kuukautta vangittuna Pietari-Paavalin linnoituksessa. Sittemmin Avksentjev oli perustamassa useita antibolševistisia järjestöjä, kuten Isänmaan ja vallankumouksen pelastuksen komiteaa, ja kuului syksyllä 1918 muutaman kuukauden ajan Omskissa toimineen valkoisten direktoriohallituksen johtajiin. Vallan valkoisten puolella kaapannut amiraali Aleksandr Koltšak karkotti hänet maasta vuoden 1918 lopussa. Avksentjev asui vuodesta 1940 Yhdysvalloissa.


title: Jordania kesäparalympialaisissa 2016

text: Jordania osallistui Rio de Janeiron kesäparalympialaisiin vuonna 2016 joukkueella, johon kuului kymmenen urheilijaa, jotka osallistuivat kolmeen eri lajiin: pöytätennikseen, voimanostoon ja yleisurheiluun. Maa saavutti kisoissa kolme mitalia, joista kaksi oli hopeisia ja yksi pronssinen. Kaikki mitalit tulivat voimanostosta.


title: GMC Terrain

text: GMC Terrain on GMC:n vuodesta 2009 lähtien valmistama crossover. Auton edeltäjä on Pontiac Torrent.


title: GMC Terrain

text: Terrain esiteltiin vuoden 2009 New Yorkin autonäyttelyssä. Se on GMC:n malliston pienin malli.


title: I’ll Play the Blues for You

text: I’ll Play the Blues for You on yhdysvaltalaisen blueskitaristi, laulajan Albert Kingin vuonna 1972 julkaistu seitsemäs studioalbumi. Vuonna 1981 levy julkaistiin remasteroituna.


Jousiammunnan Aasian-mestaruuskilpailut 2013 järjestettiin Taipeissa Taiwanissa 29. lokakuuta – 2. marraskuuta 2013. Kilpailun järjesti Aasian jousiammuntajärjestö.


title: GMC Acadia

text: Cadillac Acadia on GMC:n vuodesta 2007 lähtien valmistama katumaasturi, Vuonna 2018 se on toisessa sukupolvessa.


title: GMC Acadia

text: Acadian ensimmäinen mallivuosi oli 2007, ja malli tuli markkinoille vuonna 2006.


title: GMC Acadia

text: Nykyään Acadia kilpailee samassa luokassa kuin Ford Edge ja Dodge Journey.


title: Harri Virtapohja

text: Harri Sakari Virtapohja (s. 22. maaliskuuta 1936 Tampere) on suomalainen eversti evp.


title: Harri Virtapohja

text: Virtapohjan vanhemmat olivat työnjohtaja Veikko Virtapohja ja Aune Kivelä. Hänen puolisonsa vuodesta 1960 tämän kuolemaan saakka oli Anja Tuulikki Lahtinen.


title: Harri Virtapohja

text: Virtapohja tuli ylioppilaaksi 1956 ja suoritti Kadettikoulun 1959 ja Sotakorkeakoulun 1971. Hän toimi Karjalan prikaatissa opetusupseerina ja komppanianpäällikkönä 1959–1962, Reserviupseerikoulussa opetusupseerina, komppanianpäällikkönä ja toimistopäällikkönä 1963–1973, Kaakkois-Suomen Sotilasläänin esikunnan järjestelytoimiston päällikkönä 1973–1978, Pääesikunnan liikekannallepanotoimiston päällikkönä 1978–1981, Hämeen Ratsujääkäripataljoonan komentajana 1981–1986 ja Jyväskylän sotilaspiirin päällikkönä 1986–1992. Keski-Suomen Sotilasläänin komentajana Virtapohja toimi 1993–1996.


title: Harri Virtapohja

text: Virtapohja ylennettiin vänrikiksi 1957, luutnantiksi 1960, yliluutnantiksi 1963, kapteeniksi 1966, majuriksi 1972, everstiluutnantiksi 1978 ja everstiksi 1986.


title: Geton kansannousun muistomerkki

text: Geton kansannousun muistomerkki () on Varsovan geton kansannousun muistomerkki Varsovassa Puolassa. Muistomerkin suunnitteli puolalainen kuvanveistäjä Nathan Rapoport. Muistomerkkiä vastapäätä sijaitsee Puolan juutalaisten historian museo.


title: Jesse Espo

text: Jesse Espo (s. 5. syyskuuta 1995 Kotka) on suomalainen jääkiekkoilija, joka pelaa Suomi-sarjajoukkue JHT Kalajoessa. Hän on pelipaikaltaan vasen laitahyökkääjä.


title: Jesse Espo

text: Espo on Kotkan Titaanien kasvatti. Hän oli kaudella 2011–2012 seuran B-nuorten paras pistemies ja maalintekijä B-nuorten I-divisioonan karsinnoissa tehoilla 8+8=16. Kesken kauden 2012–2013 Espo siirtyi Titaaneista KooKoohon. Kaudella 2013–2014 hän debytoi miesten peleissä pelattuaan KooKoo-65:n joukkueessa yhden II-divisioonan karsintasarjan ottelun. Kesällä 2014 Espo haki try-outin kautta pelipaikkaa sekä Helsingin IFK:n että Hämeenlinnan Pallokerhon A-nuorista. Hän siirtyi kaudeksi 2014–2015 HPK:hon, jossa Espo voitti kauden päätteeksi A-nuorten SM-hopeaa.


title: Jesse Espo

text: Kaudeksi 2015–2016 Espo palasi KooKoohon, kun seuran A-juniorijoukkue oli nostettu edustusjoukkueen SM-liiganousun myötä A-nuorten SM-liigaan. Hän nousi KooKoon A-nuorten varakapteeniksi ja oli joukkueen kolmanneksi paras pistemies tehoilla 9+14=23.


title: Jesse Espo

text: Elokuussa 2016 Espo teki KooKoon kanssa vuoden mittaisen SM-liigasopimuksen. Hän pelasi liigajoukkueessa harjoituskaudella kuusi ottelua. SM-liigadebyyttinsä Espo teki kuitenkin 18. marraskuuta 2016 vieraissa Vaasan Sportia vastaan. Hänet merkittiin KooKoon 13. hyökkääjäksi ja Espo sai ottelussa jääaikaa 27 sekuntia. Hän pelasi kauden aikana SM-liigassa kaikkiaan kahdeksan runkosarjaottelua ilman tehopisteitä.


title: Jesse Espo

text: Kaudeksi 2017–2018 Espo siirtyi vuoden mittaisella sopimuksella Suomi-sarjajoukkue JHT Kalajoen riveihin.


title: Jesse Espo

text: Espon isoveli Jere pelaa Jessen joukkuetoverina JHT Kalajoessa.


title: Chevrolet Express

text: Chevrolet Express eli GMC Savana on iso pakettiauto, jota valmistaa General Motors kahdenmerkkisenä, Chevrolet ja GMC. Molemmat mallit ovat teknisesti samanlaisia.


title: Chevrolet Express

text: Expressillä ja Savanalla on noin 44,8 prosentin markkinaosuus saman kokoluokan pakettiautoista Yhdysvalloissa, ja se kilpailee Ford E-Seriesin kanssa.


title: Julius Harttunen

text: Julius Harttunen (s. 15. marraskuuta 1995 Pori) on suomalainen jääkiekkoilija. Hän on pelipaikaltaan vasen laitahyökkääjä.


title: Julius Harttunen

text: Harttunen on Porin Ässien oma kasvatti. Hän voitti kauden 2010–2011 päätteeksi C-nuorten SM-pronssia. Kauden 2013–2014 päätteeksi Harttunen voitti A-nuorten SM-pronssia.


title: Julius Harttunen

text: Kaudella 2016–2017 Harttunen voitti Ässien A-nuorten sisäisen piste-, maali- ja syöttöpörssin tehoilla 14+28=42. Hän voitti kauden päätteeksi A-nuorten SM-hopeaa. Harttunen debytoi kauden aikana myös Ässien SM-liigajoukkueessa. Hän pelasi ensimmäisen ja kauden ainoaksi jääneen SM-liigaottelunsa 19. marraskuuta 2016 vieraissa JYPiä vastaan. Harttunen sai ottelussa jääaikaa 5.40 minuuttia. Hän keräsi myös yhden kahden minuutin jäähyn kampituksesta.


title: Julius Harttunen

text: Harttunen on harrastanut myös jalkapalloa. Hän oli voittamassa Musan Salaman D13-joukkueessa hopeaa kansainvälisessä Denmark Soccer Festival -turnauksessa vuonna 2008.


title: Pertti Jalonen

text: Pertti Jalonen on suomalainen muusikko ja säveltäjä.


title: Pertti Jalonen

text: Jalonen on vuodesta 1988 alkaen soittanut useissa eri yhtyeissä, joissa työnantajina ovat olleet muun muassa Kari Tapio, Jari Sillanpää, Paula Koivuniemi, Kirka, Arja Koriseva, Tapani Kansa ja Matti ja Teppo.


title: Pertti Jalonen

text: Jalonen on menestynyt säveltäjänä ja mm. voittanut Tangomarkkinoiden sävellyskilpailun. Vuonna 2012 Jalonen voitti Tangomarkkinoiden sävellyskilpailun kappaleella Rakkaus riepottaa. Vuonna 2016 Jalosen sävellys Mua katsokaa oli samassa kilpailussa kymmenen parhaan joukossa. Vuonna 2015 voitto tuli myös Somero Soikoon -kilpailussa kappaleella Helmeni alku.


title: Pertti Jalonen

text:
Levytuottajana, säveltäjänä ja sovittajana Jalonen on toiminut myös muun muassa Jari Sillanpäälle, Arja Korisevalle, Kari Tapiolle, Dannylle, Fredille, Mamballe, Tapiola Sinfoniettalle, UMO:lle ja Helsingin Kaupunginorkesterille, Vantaan viihdeorkesterille, Helsingin poliisisoittokunnalle, Kaartin Sotilassoittokunnalle
Jalonen johtaa tuotantoyhtiö Bird Music Oy:tä, joka tuottaa konsertteja (mm. Havaintoja parisuhteesta -konsertit), pyörittää omaa äänitysstudiota sekä etsii uusia artistilahjakkuuksia ja tuottaa heille musiikkia. Kotisivu birdmusicfinland.com


title: Mihail Muravjov-Vilenski

text: Mihail Nikolajevitš Muravjov, kreivi Vilenski (12. lokakuuta 1796 Pietari – 12. syyskuuta 1866 Pietari) oli venäläinen jalkaväenkenraali, joka toimi ankaruudestaan tunnettuna hallintomiehenä Venäjän keisarikuntaan kuuluneen Puolan itäosassa, nykyisen Valko-Venäjän ja Liettuan alueella.


title: Mihail Muravjov-Vilenski

text: Muravjov kuului tunnettuun aatelissukuun. Hänen isänsä oli keisarillista sotakoulua johtanut kenraalimajuri Nikolai Muravjov ja hänen veljiään olivat jalkaväenkenraali Nikolai Muravjov-Karsski, kenraaliluutnantti Aleksandr Muravjov sekä kirjailija Andrei Muravjov. Mihail Muravjov opiskeli matematiikkaa Moskovan yliopistossa ja hänet nimitettiin alaikäisenä Venäjän pääesikunnan tutkijaksi. Hän osallistui vain 15-vuotiaana esikuntaupseerina vuoden 1812 sotaan ja haavoittui Borodinon taistelussa. Hän kuului nuoruudessaan useisiin tulevien dekabristikapinallisten salaseuroihin, mutta luopui tästä toiminnasta ja erosi armeijasta everstiluutnanttina vuonna 1820. Muravjov oli vuonna 1826 jonkin aikaa vangittuna, sillä hänen epäiltiin sekaantuneen dekabristikapinaan, mutta hänet vapautettiin ja hän palasi armeijan palvelukseen.


title: Mihail Muravjov-Vilenski

text:
Muravjov nimitettiin 1827 Vitebskin kuvernementin varakuvernööriksi ja 1828 Mogiljovin kuvernementin kuvernööriksi. Hän ajoi alueella voimakasta venäläistämispolitiikkaa, johon kuului muun muassa liettualaisperäisen lainsäädännön korvaaminen venäläisellä ja venäjän kielen ottaminen virkakieleksi puolan tilalle. Hän onnistui estämään vuoden 1830 Puolan kapinan leviämisen kuvernementtinsa alueelle ja sai maineen hyvin ankarana kurinpitäjänä. Muravjov jatkoi vuosina 1831–1835 Grodnon kuvernementin ja 1835–1842 Kurskin kuvernementin kuvernöörinä. Vuonna 1842 hänet nimitettiin hallitsevan senaatin jäseneksi ja maanmittauskoulun johtajaksi ja hän sai salaneuvoksen arvonimen. Hänet ylennettiin 1849 kenraaliluutnantiksi ja 1856 jalkaväenkenraaliksi. Hänet nimitettiin 1850 valtakunnanneuvoston jäseneksi ja 1857 valtion omaisuudesta vastanneeksi ministeriksi. Muravjov vastusti jyrkästi maaorjuuden lakkauttamista. Hän joutui eroamaan joulukuussa 1861, koska hänen vaatimiaan jyrkkiä keinoja Pietarin levottomuuksien tukahduttamiseksi ei hyväksytty.
Vuoden 1863 Puolan kapinan aikana Muravjov nimitettiin toukokuussa 1863 Luoteisen aluepiirin eli Vilnan, Kovnon, Minskin, Vitebskin, Mogiljovin ja Grodnon kuvernementtien yhteiseksi kuvernööriksi poikkeusvaltuuksin. Kapinan kukistamisen yhteydessä hän ajoi alueella jälleen jyrkkää venäläistämispolitiikkaa. Hän muun muassa karkotti Puolasta tuhansia ihmisiä poliittisista syistä. Hänen määräämänsä runsaat teloitukset herättivät ulkomailla saakka kielteistä huomiota ja toivat hänelle liikanimen ”Vilnan pyöveli”. Muravjov erosi vuonna 1865 ja hänelle annettiin samalla kreivin arvo nimellä "Vilenski". Seuraavana vuonna hänet nimitettiin keisari Aleksanterin II:n murhaa yrittäneen Dmitri Karakozovin juttua selvitelleen tutkintakomission johtoon, mutta hän ehti kuolla itse ennen tutkinnan saattamista loppuun.


title: Mihail Muravjov-Vilenski

text: Muravjov-Vilenskille pystytettiin vuonna 1898 patsas Vilnaan. Vihattu muistomerkki purettiin vuonna 1915, kun Saksan armeija valtasi kaupungin.


title: Mihail Muravjov-Vilenski

text: Venäjän ulkoministerinä 1800-luvun lopussa toiminut Mihail Muravjov oli kenraali Muravjov-Vilenskin pojanpoika.


title: Julius Hermonen

text: Julius Hermonen (s. 20. tammikuuta 1997 Oulu) on suomalainen jääkiekkoilija, joka pelaa Mestis-joukkue Rovaniemen Kiekossa lainalla SM-liigajoukkue Oulun Kärpistä. Hän on pelipaikaltaan vasen laitahyökkääjä.


title: Julius Hermonen

text: Hermonen on Oulun Kärppien oma kasvatti. Hän voitti kauden 2012–2013 päätteeksi C-nuorten Suomenmestaruuden. Kauden 2014–2015 päätteeksi Hermonen voitti B-nuorten Suomenmestaruuden.


title: Julius Hermonen

text: Kaudella 2016–2017 Hermonen debytoi Kärppien SM-liigajoukkueessa, jossa hän pelasi 14 runkosarjaottelua ilman tehopisteitä. Hermonen teki liigadebyyttinsä 19. marraskuuta 2016 KooKoota vastaan. Hänelle avautui paikka Kärppien kokoonpanosta John Albertin ja Toni Kähkösen poissaolojen myötä. Hermonen sai ottelussa jääaikaa 6.51 minuuttia.


title: Julius Hermonen

text: Huhtikuussa 2017 Hermonen teki Kärppien kanssa kolmivuotisen SM-liigasopimuksen. Elokuussa seura lainasi hänet toistaiseksi voimassa olevalla sopimuksella Mestis-joukkue Rovaniemen Kiekkoon kaudeksi 2017–2018, kun Hermonen siirtyi samalla suorittamaan varusmiespalvelustaan Rovaniemelle. Hänen kautensa jäi loukkaantumisenkin vuoksi rikkonaiseksi ja Hermonen teki RoKissa 20 runkosarjaottelussa tehot 3+7=10 ja kahdessa Suomen Cupin ottelussa tehot 1+1=2. Hän pelasi kauden aikana Kärpissä yhden runkosarjaottelun.


title: Julius Hermonen

text: Elokuussa 2018 Kärpät lainasi Hermosen alustavasti koko kauden 2018–2019 kattavalla sopimuksella RoKiin. Hänet valittiin Mestiksen joulukuun 2018 kuukauden kentälliseen. Kärpät kutsui Hermosen vahvuuteensa Mestarien liigan alkulohkon viimeiseen otteluun 17. lokakuuta 2018 vierasotteluun tšekkiläistä HK Hradec Královéa vastaan, kun jo lohkovoittonsa varmistanut Kärpät antoi hyökkääjistä lepoaikaa Ville Leskiselle ja Nicklas Lasulle. Hermonen teki ottelussa pääsarjauransa avausmaalin. Joulukuussa 2018 hän teki Kärppien kanssa vuoden mittaisen jatkosopimuksen.


title: Cologny

text: Cologny on kunta Sveitsin lounaisosassa, Geneven kantonissa, Geneven kaupungin itäpuolella.


title: Cologny

text: Vuoden 2015 lopussa kunnassa oli 4 935 vakinaista asukasta. Asukkaista noin 37 prosenttia oli ulkomaalaisia.


title: Cologny

text: Cologny on Maailman talousfoorumin (WEF) kotipaikka.


title: Cologny

text: Maantieteellisesti kunta sijaitsee Genevenjärven etelärannalla. Cologny rajoittuu luoteessa Genevenjärveen ja lounaassa Geneveen.


title: Cologny

text: Geneven kantonin joukkoliikenneyhtiön TPG:n (Transports Publics Genevois) johdinautoverkko ulottuu Colognyyn.


title: Kuolema käy kuusi beessä

text: Kuolema käy kuusi beessä eli Isoäiti helvetistä on Mika Ripatin ohjaama vajaan tunnin mittainen splatter-kauhukomedia vuodelta 1993. Sen ovat käsikirjoittaneet Henri Kapulainen ja Iiro Küttner, ja sen pääosissa näyttelevät Miitta Sorvali, Harri Hyttinen ja Inkeri Nylund.


title: Kuolema käy kuusi beessä

text: Tammelaisen perhe alkaa tuhlata perintörahoja heti, kun isoäiti kuolee syntymäpäivillään. Mutta kun perhe palaa kaupunkireissulta, on isoäiti taas hengissä ja valmiina puolustautumaan. Pian kuolema alkaa vierailla Tammelaisten osoitteessa 6B sangen taajaan.


title: Kuolema käy kuusi beessä

text: "Kuolema käy kuusi beessä" sai tuoreeltaan nihkeitä kritiikkejä. "Demarin" Pertti Lumirae näki siinä kehityskelpoisia ideoita mutta sanoi kokonaisuuden käyvän väsyttäväksi irtojäsenineen ja ”sisälmysluetteloineen”. "Helsingin Sanomien" Kati Sinisalon mielestä parasta rujossa elokuvassa on ”zombiemummon arkisennaseva dialogi”.


title: Kuolema käy kuusi beessä

text: Elokuva esitettiin Yle Teemalla 25. syyskuuta 2014.


title: Lassi Lehtinen

text: Lassi Petteri Lehtinen (s. 25. helmikuuta 1999 Lahti) on suomalainen jääkiekkomaalivahti, joka edustaa SM-liigajoukkue Rauman Lukkoa.


title: Lassi Lehtinen

text: Lehtinen on Rauman Lukon oma kasvatti. Kaudella 2014–2015 hän onnistui C-nuorten SM-sarjan pudotuspeleissä harvinaisessa tempussa ottelussa Hämeenlinnan Pallokerhoa vastaan, jolloin Lehtinen teki maalin tyhjään maaliin sekä keräsi myös yhden syöttöpisteen. Hän voitti kauden päätteeksi C-nuorten SM-pronssia, palkittiin sarjan parhaana maalivahtina Jukka Tammi -palkinnolla sekä valittiin tähdistökentälliseen. Kauden 2015–2016 päätteeksi Lahtinen palkittiin koko B-nuorten SM-sarjan parhaana pelaajana Esa Tikkanen -palkinnolla, parhaana maalivahtina Jarmo Myllys -palkinnolla sekä valittiin tähdistökentälliseen.


title: Lassi Lehtinen

text: Kaudeksi 2016–2017 Lehtinen nostettiin Lukon SM-liigarinkiin. Hän lähti kauteen niin ikään joukkueen kolmosmaalivahtina Kaapo Kähköselle ja Antti Karjalaiselle sekä A-nuorten ykkösmaalivahtina. Vain 17-vuotias Lehtinen teki SM-liigadebyyttinsä 19. marraskuuta 2016 Mikkelin Jukureita vastaan. Hänet nostettiin otteluun Lukon kakkosmaalivahdiksi Jakub Štěpánekin loukkaantumisen myötä. Lehtinen kuitenkin vaihdettiin joukkueen maalinsuulle ajassa 21.44, kun Kaapo Kähkönen oli päästänyt taakseen jo viisi osumaa. Lehtinen torjui ottelussa 17 kertaa ja hän päästi kaksi maalia. Lukko hävisi ottelun lopulta murskalukemin 1–7. Lehtisen debyytti oli historiallinen, sillä hän pelasi samana päivänä jo A-nuorten SM-liigan ottelun. Ottelu jäi Lehtisen kauden ainoaksi SM-liigassa. Hän pelasi kauden aikana miesten pelejä myös neljä runkosarjaottelua lainalla Mestis-joukkue KeuPa HT:ssä torjuen yhden nollapelin.


title: Lassi Lehtinen

text:
Lehtisellä oli kaudella 2016–2017 koko A-nuorten SM-liigan paras torjuntaprosentti (93,6%). Hän torjui Lukon päätteeksi A-nuorten SM-pronssiin. Lehtinen palkittiin kauden päätteeksi koko sarjan parhaana pelaajana Teemu Selänne -palkinnolla, parhaana maalivahtina Jorma Valtonen -palkinnolla sekä valittiin ensimmäiseen tähdistökentälliseen. Hänet valittiin myös A-nuorten SM-liigan helmikuun 2017 kuukauden tulokaspelaajaksi. Kauteen 2017–2018 Lehtinen lähti niin ikään Lukon kolmosmaalivahtina Kaapo Kähköselle ja Sebastian Ylöselle. Lehtinen ja Ylönen hakivat alkukaudella lähes vuorollaan pelituntumaa KeuPa HT:n Mestis-joukkueesta. Lehtinen pelasi Lukossa ensimmäisen SM-liigaottelunsa aloittavana maalivahtina 1. joulukuuta
2017 Vaasan Sportia vastaan. Hän torjui Lukon 3–2-jatkoaikavoittoon päättyneessä ottelussa 22 kertaa. Lehtinen pelasi kauden aikana SM-liigassa neljässä runkosarjaottelussa ja hän otti paikkansa Lukon kakkosmaalivahtina Ylösen siirryttyä loppukaudella Jokipoikiin. Lehtinen pelasi suurimman osan kaudestaan kuitenkin KeuPassa, jossa hän pelasi 18 runkosarja- ja 14 playoff-ottelua torjuen molemmissa kaksi nollapeliä. Lehtinen otti Lukon kauden päätyttyä KeuPan ykkösmaalivahdin paikan ja hän torjui joukkueen Mestiksen mestaruuteen.


title: Lassi Lehtinen

text: Kauden 2018–2019 Lehtinen aloitti Lukon toisena maalivahtina Oskari Setäsen aisaparina. Hän torjui liigauransa ensimmäisen nollapelin 28. marraskuuta 2018 vieraissa Hämeenlinnan Pallokerhoa vastaan. Lehtinen torjui Lukon 0–1-voittoon päättyneessä ottelussa 33 kertaa. Jarkko Nikander valitsi hänet ottelun Alumnien tähtien ykköstähdeksi. 1. joulukuuta 2018 Lehtinen onnistui tekemään maalin Turun Palloseuran tyhjään maaliin. Hänestä tuli Mika Järvisen (4. joulukuuta 2008) jälkeen SM-liigahistorian toinen maalinteossa onnistunut maalivahti.


title: Lassi Lehtinen

text: Lehtinen edusti Suomea alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Vuoden 2018 turnauksessa hän toimi lähes koko turnauksen ajan kakkosmaalivahtina Ukko-Pekka Luukkoselle, puki neljään otteluun, eikä saanut peliaikaa. Vuoden 2019 turnauksessa Lehtinen jäi Suomen kolmosmaalivahdiksi Luukkoselle ja Filip Lindbergille, eikä hän mahtunut kertaakaan joukkueen kokoonpanoon.


title: Lassi Lehtinen

text: Lehtinen pelasi myös alle 18-vuotiaiden MM-kilpailuissa vuonna 2017, jolloin hän voitti hopeaa. Lehtinen toimi lähes koko turnauksen ajan pääasiallisena kakkosmaalivahtina Ukko-Pekka Luukkoselle ja pelasi ainoastaan alkulohkon ottelun Latviaa vastaan. Hän pelasi myös alle 18-vuotiaiden Ivan Hlinkan muistoturnauksessa vuonna 2016, jolloin Lehtinen jakoi Suomen torjuntavastuun Luukkosen kanssa ja pelasi kaksi ottelua. Hän pelasi myös World U-17 Hockey Challengessa marraskuussa 2015.


title: Lassi Lehtinen

text: Yhteensä Lehtinen on pelannut viisi nuorten ja 16 poikien maaottelua.


title: Lassi Lehtinen

text: Lehtinen on toisen polven SM-liigamaalivahti, sillä hänen isänsä Sami torjui omalla urallaan Lukossa, Pelicansissa ja Saimaan Pallossa.


title: Karsinnat jalkapallon Afrikan-mestaruuskilpailuihin 1963

text: Vuoden 1963 jalkapallon Afrikanmestaruuskilpailujen karsintoihin osallistui kahdeksan joukkuetta, joista Uganda vetäytyi ennen karsintojen alkua. Hallitseva mestari Etiopia ja isäntämaa Ghana selviytyivät turnaukseen ilman karsintoja. Varsinaiseen turnaukseen karsintojen kautta selviytyivät Tunisia, Yhdistynyt arabitasavalta, Sudan ja Nigeria.


text: Tunisia jatkoon yhteismaalein 6-5.


text: Uganda luopui ja Yhdistynyt Arabitasavalta jatkoon otteluitta.


text: Sudan jatkoon yhteismaalein 6-0.


text: Guinea hylättiin myöhemmin, sillä maa ei tarjonnut puolueettomia toimitsijoita kotiotteluunsa, ja Nigeria sai Guinean paikan Afrikan mestaruusturnauksessa.


title: Marita Nyqvist

text: Marita Nyqvist (s. 28. huhtikuuta 1985) on suomalainen endurokuljettaja. Hän on kaksinkertainen enduron euroopanmestari naisten joukkuekilpailussa sekä hopea- ja pronssimitalisti yksilökilpailuissa. Nyqvist edustaa Mäntsälän Moottorikerhoa.


Marita Nyqvist


title: Pietarin neuvosto (1905)

text: Pietarin neuvosto oli Pietarin kaupungissa Venäjän vuoden 1905 vallankumouksen aikana perustettu työväestöä edustanut elin. Se toimi esikuvana vuoden 1917 Venäjän vallankumouksen aikana perustetuille työläisten ja sotilaiden neuvostoille ja kaikille myöhemmille työläisneuvostoille eri maissa.


title: Pietarin neuvosto (1905)

text: Kaikkein ensimmäinen työläisneuvosto vuoden 1905 vallankumouksen aikana perustettiin lakkokomiteaksi Ivanovo-Voznesenskiin. Pietarin neuvosto perustettiin vallankumouksellisen yleislakon yhteydessä 26. lokakuuta (J: 13. lokakuuta) 1905. Perustava kokous pidettiin Pietarin teknologisen instituutin tiloissa ja siihen osallistui 40 kaupungin tehtaiden edustajaa. Myöhemmin neuvosto käytti kokouspaikkanaan Vapaan talousseuran tiloja. Marraskuun lopulla neuvostoon kuului jo 562 edustajaa lähes kahdestasadasta tehtaasta. Pääosa oli metallityöläisiä. Enemmistö edustajista oli sosiaalidemokraattisen puolueen kannattajia, mutta mukana oli myös sosialistivallankumouksellisia ja muita vasemmistoryhmiä. Neuvosto toimi työväestön vallankumouksellisena itsehallintoelimenä. Sergei Witten hallitus joutui neuvottelemaan Pietarin neuvoston kanssa erilaisista asioista, koska neuvosto kontrolloi tehtaiden ohella lehtipainoja ja siten sanomalehtien päivittäistä ilmestymistä. Neuvosto päätti muun muassa vastustaa rajatonta sensuuria, vaatia kahdeksantuntista työpäivää ja vannoa solidaarisuutta kapinoiville Kronstadtin merisotilaille ja Puolan työläisille.


title: Pietarin neuvosto (1905)

text: Neuvoston ensimmäisenä puheenjohtajana toimi päivän ajan Zborovski-niminen työläinen ja hänen jälkeensä lakkoliikkeen johtajana tunnettu puolueisiin kuulumaton lakimies Georgi Nosar, oikealta nimeltään Pjotr Hrustaljov. Kun Nosar pidätettiin 9. joulukuuta (26. marraskuuta) 1905, puheenjohtajaksi valittiin 26-vuotias menševikki Lev Trotski. Kaikki loputkin neuvoston johtajat pidätettiin sisäministeri Pjotr Durnovon määräyksestä teknologisen instituutin tiloista viikkoa myöhemmin, 16. (3.) joulukuuta, sillä neuvosto oli julkaissut julistuksen, jossa kansalaisia kehotettiin lopettamaan verojen maksu ja vetämään rahansa pankeista. Pidätettyjen tilalle valittiin 23. (10.) joulukuuta uusi johto, jonka puheenjohtajana toimi menševikki Aleksandr Parvus, mutta heidätkin pidätettiin 15. (2.) tammikuuta 1906. Oikeudenkäynti Pietarin neuvoston 51 johtajaa vastaan alkoi lokakuun alussa 1906 ja heidät tuomittiin karkotettaviksi Siperiaan.


title: Spoon (yhtye)

text: Spoon on yhdysvaltalainen rockyhtye Austinista, Texasista. Siihen kuuluvat Britt Daniel (laulu, kitara), Jim Eno (rummut), Rob Pope (basso, kitara, kosketinsoittimet, taustalaulu), Eric Harvey (kosketinsoittimet, kitara, lyömäsoittimet, taustalaulu) sekä Alex Fischel (kosketinsoittimet, kitara).


title: Spoon (yhtye)

text: Yhtyeen tyyliä on kuvattu indie rockiksi, indie popiksi, taiderockiksi ja kokeelliseksi rockiksi.


title: Kotilohaukat

text: Kotilohaukat ("Rostrhamus") on haukkojen heimon suku. BirdLife Suomen mukaan siihen kuuluu vain yksi laji kotilohaukka, "Rostrhamus sociabilis". Sinikotilohaukka luokitellaan usein samaan sukuun, mutta se eroaa kotilohaukasta ulkonäöltään, lentotyyliltään ja käyttäytymiseltään. Se onkin sijoitettu usein sukuun "Helicolestes".


title: Maastohiihdon Suomen Cup 2016–2017

text: Maastohiihdon Suomen Cupin kausi 2016–2017 alkoi Sotkamon Vuokatissa 29. lokakuuta 2016 ja päättyi Ylitornion SM-kilpailuissa 9. huhtikuuta 2017.


title: Tšekin tasavallan TT-ajot

text: Tšekin tasavallan TT-ajot on moottoripyöräkilpailu, joka kuuluu moottoripyörien maailmanmestaruussarjaan. Vuoteen 1993 kilpailu oli Tšekkoslovakian TT-ajot. Vuodesta 1965 kilpailu on kuulunut maailmanmestaruussarjaan vuodesta 1965 . vuosina 1982-1987 se kuului vain Euroopan-mestaruussarjaan.


title: Tšekin tasavallan TT-ajot

text: Kilpailu on pidettu vuodesta 1987 Masarykin radalla, historiallisella radalla joka kulkee Länsi-Brnon kaduilla ja lähikylissä, muun muassa Bosonohyssa ja Žebětínssä.


title: Tšekin tasavallan TT-ajot

text: "Punainen tausta kertoo, että tapahtuma ei kuulunut maailmanmestaruuskilpailuihin."


title: Santa Maria de Montserrat

text: Santa Maria de Montserrat on benediktiiniläisluostari Montserratin vuorella Kataloniassa Espanjassa. Luostarin kirkossa sijaitsee Mustan Neitsyt Marian patsas, Virgen de Montserrat (). Luostari perustettiin 1000-luvulla. Napoleonin joukot polttivat luostarin 1800-luvun alussa. Valtio takavarikoi kaikki luostarit vuonna 1835, jolloin Montserratin luostari hylättiin. Luostari uudelleenrakennettiin vuosisadan lopussa.


title: Buick Envision

text: Buick Envision on Buickin vuodesta 2014 lähtien valmistama viisiovinen crossover-tyyppinen automalli. Autot kootaan Yantaissa, Kiinassa.


title: Buick Envision

text: Envisionin ensimmäiset viralliset kuvat esiteltiin kiinalaiselle yleisölle 21. heinäkuuta 2014. Auto tuli samana vuonna myyntiin Kiinassa.


title: Buick Envision

text: 4. joulukuuta 2015 Buick kertoi, että Envision saapuu Yhdysvaltain markkinoille. Kyseistä mallia sai aluksi vain nelivetoisena. Etuvetoinen malli saapui markkinoille 2017.


title: Kindar, l’invulnerabile

text: Kindar, l’invulnerabile (”Kindar haavoittumaton”) on vuonna 1965 julkaistu italialais-egyptiläinen seikkailuelokuva. Tyylilajiltaan itämaisaiheista peplumia edustavan elokuvan on ohjannut Osvaldo Civirani. Sen pääosaa esittää yhdysvaltalainen kehonrakentaja Mark Forest.


title: Kindar, l’invulnerabile

text: Autiomaan keskellä sijaitseva Uthorin kaupunki on jatkuvien paimentolaishyökkäysten kohteena. Ennustuksen mukaan sen voi pelastaa vain kuninkaan haavoittumattomana syntynyt poika Kindar. Paimentolaisten päällikkö Semuth kaappaa lapsen ja kasvattaa tätä poikanaan, joka aikuisena on valloittava Uthorin. Alkuperäänsä tuntematta Kindar rakastuu paimentolaisten kaappaamaan Neferiin, joka on luvattu Uhtorin prinssille Sirolle. Kindar voittaa veljensä kaksintaistelussa, mutta jättää tämän henkiin ja vapauttaa Neferin. Uthoriin tehtävää hyökkäystä edeltävänä iltana Kindar tunkeutuu kaupunkiin ja saa kuulla kuninkaallisesta syntyperästään. Hän johdattaa Uthorin armeijan taisteluun ja lyö paimentolaiset, mutta Semuth kaappaa Neferin panttivangikseen. Vapauttaakseen rakastettunsa Kindarin on kohdattava tuli, ainoa voima joka voi häntä haavoittaa.


title: Kindar, l’invulnerabile

text: "Kindar, l’invulnerabile" on toteutettu laajakangastekniikalla Technicolor-väreissä. Se kuvattiin Egyptissä ja Incir De Paolisin studiolla Roomassa vuodenvaihteessa 1963–1964, mutta julkaistiin vasta keväällä 1965. Egyptiläisten sotilaiden tekemiä taistelukohtauksia käytettiin sittemmin Civiranin toisessa elokuvassa "La magnifica sfida".


title: Kindar, l’invulnerabile

text: Testosteronia uhkuva elokuva on juoneltaan tavanomainen peplum-seikkailu, joka kärsii heikosta käsikirjoituksesta ja vaatimattomasti toteutetuista toimintakohtauksista.


title: Buick LaCrosse

text: Buick LaCrosse on Buickin vuodesta 2004 lähtien valmistama automalli, joka on Buickin lippulaiva. Se on nyt kolmannessa sukupolvessa.


title: Mudroksen aselepo

text: Mudroksen aselepo () oli sopimus vihollisuuksien lopettamisesta ensimmäisen maailmansodan Lähi-idän rintamalla. Se solmittiin ympärysvaltojen ja Osmanivaltion välillä 30. lokakuuta 1918 ja vihollisuudet päättyivät 31. lokakuuta. Varsinaiset rauhansopimukset tehtiin myöhemmin: Sèvresin rauhansopimus 1920 ja Turkin vaatimuksesta solmittu Lausannen sopimus vuonna 1923.


title: Mudroksen aselepo

text: Lähi-idän sota oli syksyllä 1918 kääntynyt ympärysvalloille voitokkaaksi. Brittiläiset joukot tekivät syyskuussa Megiddossa läpimurron Palestiinaan ja ottomaanien rinnalla taistellut Bulgaria antautui syyskuun lopussa käydyn Thessalonikin taistelun jälkeen. Osmanivaltio lähetti tällöin rauhandelegaation Egeanmeren Lemnoksen saaren Moúdroksenlahdelle. Turkkilaisten pääneuvottelijana oli laivastoministeri Hüseyin Rauf Orbay ja ympärysvaltojen pääneuvottelijana Britannian Mustanmeren laivaston komentaja amiraali Somerset Gough-Calthorphe. Neuvosto-Venäjä ei ollut mukana asiasta sovittaessa, koska se oli irrottautunut sodasta Brest-Litovskin rauhansopimuksella maaliskuussa 1918.


title: Mudroksen aselepo

text: Rauhanehdot merkitsivät Turkin antautumista. Sopimus sisälsi 25 artiklaa, joiden sisältönä oli muun muassa, että ympärysvallat miehittävät Bosporinsalmen ja ottavat kaikki rautatie- ja lennätinlinjat valvontaansa. Osmanivaltio sitoutui riisumaan aseista koko armeijansa (paitsi sisäisen järjestyksen ylläpitoon tarvittavat joukot) ja vapauttamaan ympärysvaltojen sotavangit sekä poistamaan kahden kuukauden kuluessa maasta kaikki Saksan ja Itävallan sotilashenkilöt. Ympärysvalloilla oli oikeus miehittää voimakeinoilla koko Osmanivaltio, jos turvallisuustilanne sitä vaatisi (artikla 7). Erityisesti ympärysvallat voisivat tarvittaessa miehittää armenialaisten asuttamat alueet (artikla 24). Sopimuksessa ei ollut velvoitteita ympärysvalloille.


title: Mudroksen aselepo

text: Sopimuksen toimeenpano sujui nopeasti, paitsi Mosulissa, jossa osmaniarmeija piti valtaa ja kieltäytyi antautumasta. Tilanne saatiin siellä ratkaistuksi parin viikon kuluessa. Turkin myöhemmät johtajat vaativat Mosulin palauttamista Turkille, koska se ei ollut ympärysvaltojen hallussa Mudroksen sopimusta solmittaessa.


title: Pekka Kauppi

text:
Pekka Kauppi on ympäristötieteen ja metsätieteen tutkija. Hän on ollut ympäristönsuojelun professori Helsingin yliopistossa vuodesta 1997 lukien.
Kauppi valmistui ylioppilaaksi Lahden lyseon lukiosta 1971. Hän on suorittanut Helsingin yliopistossa yleisen metsätutkinnon 1975 ja maatalous- ja metsätieteiden tohtorin tutkinnon 1985.


title: Pekka Kauppi

text: Pekka Kauppi on ottanut kantaa akateemisen vapauden puolesta kirjassaan "Kahlittu yliopistomme" (2017, Into Kustannus). Yliopistolla Kauppi on opettanut kandidaatti-, maisteri- ja tohtoriopiskelijoita. Hän on perehtynyt muun muassa kansainvälisen kaupan merkitykseen ympäristönsuojelussa. Hän on tutkinut metsien ekosysteemipalveluja ja niiden hiilitasetta sekä ilmastonmuutoksen estämistä. Pekka Kauppi on tehnyt kansainvälisen uran toimien kirjoittajana ja asiantuntijana muun muassa ilmastopaneeli IPCC:ssä. Järjestötyötä hän on tehnyt Luonto-Liitossa ja Suomen Metsäyhdistyksessä. Kauppi on vastaanottanut useita tieteellisiä huomionosoituksia ja hän on Suomen Tiedeseuran jäsen.


title: Assur-Nirari V

text: Assur-Nirari V oli Assyrian kuningas 755–745 eaa.. Assur-Nirari V oli edellisen kuninkaan Assur-Dan III:n veli ja Adad-Niari III:n poika. Vuonna 746 eaa. maassa puhkesi mellakoita ja niiden myötä Tiglatpileser III syöksi Assur-Nirarin valtaistuimelta. Tiglatpileser saattoi olla Assur-Nirarin poika tai nuorempi veli, mutta tällä hetkellä vallitsevan käsityksen mukaan kyseessä oli vallananastaja, jolla ei ollut mitään siteitä aikaisempaan hallitsijasukuun.


title: Ann-Mary Ähtävä

text: Ann-Mary Ähtävä (s. 22. lokakuuta 1973) on suomalainen maastohiihtäjä. Hänen seuransa on Vuokatti Ski Team Kainuu.


title: Ann-Mary Ähtävä

text: Ähtävä hiihti vuosina 2007–2012 etappikilpailut mukaan lukien yhteensä 12 Suomessa järjestettyä maailmancupin kilpailua. Maailmancupin pisteille hän ylsi kerran – perinteisen tyylin sprintissä Lahdessa 4. maaliskuuta 2012.


title: Ann-Mary Ähtävä

text: Skandinavia Cupissa Ähtävä hiihti vuosina 2005–2013. Parhaimmillaan hän oli seitsemäs perinteisen tyylin sprintissä Vuokatissa 19. joulukuuta 2009. Kymmenen parhaan joukkoon Ähtävä ylsi Skandinavia Cupissa kaikkiaan viidessä osakilpailussa, joista neljä oli sprinttejä.


title: Ann-Mary Ähtävä

text: SM-kilpailuissa Ähtävä saavutti pronssia perinteisen tyylin sprintissä Keuruulla 2010.


title: Tyttö Keuruun vanhassa kirkossa

text: Tyttö Keuruun vanhassa kirkossa on taidemaalari Akseli Gallen-Kallelan maalaama maalaus vuodelta 1889. Teos esittää tyttöä Keuruun vanhassa kirkossa. Tytön mallina oli tuleva kansanedustaja Maria Raunio. Kaksi muuta tunnistettavaa henkilöhahmoa ovat kirkonpenkissä istuva Keuruun kirkkoherra Herman Pihlman (virassa 1886–1906) ja käytävällä asteleva suntio Fredrik Uskali.


title: Pukhrayanin junaturma

text: Pukhrayanin junaturma tapahtui, kun matkustajajunan 14 vaunua suistui raiteilta Pukhrayanin kylän lähistöllä Uttar Pradeshin osavaltiossa Intiassa 20. marraskuuta 2016. Onnettomuudessa kuoli yli 140 ihmistä. Junaturma on Intian tuhoisin 14 vuoteen.


title: Pesäpallon naisten Suomenmestaruuskilpailut 1953

text: Pesäpallon naisten Suomenmestaruuskilpailu 1953 oli PEVA:n järjestämä naisten SM-kilpailu.


text: Naisten Suomen mestaruuskilpailussa Pesäpalloliitto ja Työväen Urheiluliitto ratkaisivat ensiksi liittokohtaiset mestaruudet omissa kilpailuissaan. Suomen mestaruus ratkaistiin liittojen mestareiden välisessä finaalissa.


text: SVUL:n piirien mestarit jaettiin kuuteen alkulohkoon, joista jokaisesta voittaja jatkoi välieriin.


text: Semifinaali 1 - Loimaa 16. elokuuta


text: Semifinaali 2 - Liminka 16. elokuuta


text:
Pallo-Toverit: Anja Riski,
Irmeli Krogerus,
Leila Liusvaara,
Maija Hellman,
Maj-Lis Rehell,
Pirkko Mäntylä,
Seija Knuutila,
Sinikka Koskela,
Sinikka Takasalo,
Urpu Kosonen.
Helsingin Veto: TUL:n mestarijoukkue: Annikki Aarnio, Kyllikki Leino, Raili Ekholm, Taina Tele, Leena Ahvenainen, Maire Viberg, Laina Ekholm, Maija Santalo, Kirsti Andersson ja Onerva Heijari.


title: Blues at Sunset

text: Blues at Sunset on yhdysvatalaisen blueskitaristi, laulajan Albert Kingin vuonna 1973 julkaistu livealbumi. Levy on tallenettu kahdesta eri esiintymisestä, Wattstax (20 elokuuta, 1972) ja Montreux Jazz Festival (1 henäkuuta, 1973). Vuonna 1993 levy julkaistiin remasteroituna. Jäljelle jäänyt materiaali Montreux Jazz Festivaaleilta julkaistiin levyillä Montreux Festival ja Blues at Sunrise.


title: Wiipurin Sudet

text: Wiipurin Sudet (lyh. WiSu) on vuonna 2013 perustettu lappeenrantalainen jääpalloseura, jonka naisten edustusjoukkue pelaa SM-sarjassa ja on viisinkertainen Suomen-mestari (2014–2018). Seuran toiminta painottuu naisten ja nuorten jääpalloon. Miehissä seura osallistuu harrastesarjaan.


title: Wiipurin Sudet

text: Wiipurin Sudet perustettiin keväällä 2013 laajentamaan jääpallon harrastusmahdollisuuksia Lappeenrannassa, jossa ennestään toimii lajin erikoisseura Veiterä. Susien perustajia olivat Veiterä-taustaiset Jukka Rautio, Ilkka Ellonen, Timo Sairanen ja Pirkko Sairanen. Seura kantaa vuonna 1912 Viipurissa perustetun ja vuonna 1962 Kouvolaan asettuneen Susien nimeä. Alkuperäinen Sudet on 14-kertainen jääpallon miesten Suomen-mestari, mutta lajin harrastaminen seurassa hiipui 1950-luvulla SM-sarjasta putoamisen myötä. Luvan nimen käytölle antoi edelleen Kouvolassa toimiva Sudet ry.


title: Wiipurin Sudet

text: Sudet voitti naisten SM-kullan heti ensimmäisellä kaudellaan keväällä 2014 ja uusi mestaruuden kolmella seuraavalla kaudella. Lokakuussa 2015 seura osallistui maailmancupiin, jossa se sijoittui kuudenneksi. Susien Tytti Segerman (2014), Anna Tiippana (2015) ja Petra Verhelä (2016) on valittu vuoden naisjääpalloilijaksi. Useat Susien pelaajat ovat pelanneet myös kaksoisedustuksella Ruotsissa muun muassa Allsvenskanin haaparantalaisessa HT Bandyssä.


title: Wiipurin Sudet

text: Sudet järjesti vuoden 2014 naisten maailmanmestaruuskilpailut Lappeenrannassa, mistä seura sai vuoden jääpalloteko -palkinnon. MM-pronssia saavuttaneeseen Suomen joukkueeseen kuului yhdeksän Susien pelaajaa.Susien kenttinä toimivat Kisapuiston tekojää Parkkarilassa ja Vanha kenttä Leirissä.


title: Etsi ja tuhoa

text: Etsi ja tuhoa on sodankäyntitapa, jossa aluevalloitusten sijasta paikannetaan liikkuva vihollisjoukko ja hävitetään se. Taktiikkaa käytetään sissejä vastaan.


title: Etsi ja tuhoa

text: Etsi ja tuhoa on perinteisemmän "puhdista ja pidä alue" -taktiikan vastakohta. Etsi ja tuhoa -taktiikassa alueita ei oteta haltuun pysyvästi. Etsi ja tuhoa -partio siirtyy hyökkäyksensä jälkeen aina seuraavaan kohteeseen. Tällöin vihollinen voi vallata takasin kohteena olleen alueen.


title: Etsi ja tuhoa

text: Etsi ja tuhoa -taktiikkaa on käytetty muun muassa Malaijan kriisissä ja Vietnamin sodassa sissejä vastaan. Vietnamin sodan etsi ja tuhoa -operaatioissa käytettiin helikoptereita.


title: Non ti pago!

text: Non ti pago! (”En maksa sinulle!”) on vuonna 1942 valmistunut italialainen komediaelokuva. Eduardo De Filippon samannimiseen näytelmään perustuvan elokuvan on ohjannut Carlo Ludovico Bragaglia. Sen pääosia esittävät sisarukset Eduardo De Filippo, Peppino De Filippo ja Titina De Filippo.


title: Non ti pago!

text: Napolilaisen arpajaiskonttorin onnekas työntekijä Procopio Bertolini saa isäntänsä Ferdinando Quagliolon raivoihinsa kateudesta. Tilannetta pahentaa, että Procopio haluaa naida Ferdinandon tyttären. Kun Procopio saa suuren lottovoiton Ferdinandon isän unessa sanelemilla numeroilla, Ferdinando kieltäytyy maksamasta voittoa ja takavarikoi lottokupongin väittäen, että numerot oli tarkoitettu hänelle. Miesten väliseen riitaan haetaan apua papilta ja lakimieheltä, ja lopulta Ferdinando palauttaa kupongin Procopiolle. Samalla arpajaisvoittajan onni kääntyy ja hän päätyy jalkansa murtaneena vankilaan. Onnettomuudet välttääkseen Procopio päättää luovuttaa kupongin Ferdinandolle, joka antaa sen takaisin tyttärensä myötäjäislahjana.


title: Non ti pago!

text: Juventus Filmin ja Cinesin tuottama mustavalkoinen "Non ti pago" on kuvattu Rooman Cinecittàssa. Ohjaaja Carlo Ludovico Bragaglian käsikirjoittama elokuva perustuu varsin uskollisesti Eduardo De Filippon samannimiseen suosittuun näytelmään, joka sai ensi-iltansa vuonna 1940.


title: Non ti pago!

text: Tyyliltään hyvin napolilainen elokuva kuvaa osuvasti kaupunkilaisten kollektiivisia intohimoja ja taikauskoa. Teatterimaisuudestaan huolimatta se on viehättävä pikku komedia, jonka ansiohin kuuluu myös tarkka elokuvallinen rytmitys.


title: Non ti pago!

text: "Non ti pago" oli aikanaan huomattava yleisö- ja arvostelumenestys. Sitä on pidetty De Filippon veljesten parhaana yhteisenä elokuvana ennen heidän vuonna 1944 tapahtunutta eroaan.


title: Koiteli elää

text: Koiteli elää on vuotuinen musiikkitapahtuma Oulun Kiimingissä. Koiteli ja Koitelinkosket tunnetaan Oulun alueen nähtävyytenä ja vapaana virtaavan Kiiminkijoen virkistysalueena. Tapahtuman alkuperäinen nimi oli Koiteli Elää Acoustic Music Festival. Tapahtuman päälava sijaitsee Koitelinkoskien Sahasaaressa kahden kosken välissä. Koiteli elää -festivaali on osa Oulun Juhlaviikkoja.


title: Koiteli elää

text: Tapahtumaa järjestävä voittoa tavoittelematon Koiteli elää ry perustettiin vuonna 2010 Kiimingissä Koitelin koskialueen kulttuurielämän elävöittämiseksi. Yhdistyksellä on noin 30 jäsentä, joista suurin osa osallistuu vuotuiseen talkootyöskentelyyn festivaalin ja muiden tapahtumien aikaansaamiseksi. Yhdistyksen perustivat aikanaan Lauri Tuohimaa, Sirpa Eskola, Markku Ojala ja Kirsi Eskola.


title: Koiteli elää

text: Yhdistyksen muut vuotuiset tapahtumat ovat kesäiset lauluillat kesä- ja heinäkuussa, Koiteli elää lapsille -tapahtuma elokuussa ja Valoa Koiteli -tapahtuma marraskuussa.


title: Koiteli elää

text: Koskilavalla: Egotrippi, Erin, Mokoma Acoustic, Suvi Teräsniska, Kalle Ahola


title: Koiteli elää

text: Trubaduuri Terassi: Samae Koskinen ja lisäksi kolme artistihaun (keväällä 2017) kautta valittavaa oululaista artistia


title: Koiteli elää

text: Koskilavalla: J.Karjalainen, Raappana, Anna Puu, Club for Five, Pave Maijanen


title: Koiteli elää

text: Klubilavalla: Sola, Juuni & Olkimaa, Mela


title: Koiteli elää

text: Vuoden 2016 pääsyliput myytiin loppuun ennätyksellisessä kuudessa päivässä


title: Koiteli elää

text: Koskilavalla: CMX, Atomirotta, Tuohimaa, Anssi Kela, Heikki Silvennoinen Band, Esa Eloranta


title: Koiteli elää

text: Klubilavalla: Aurora, Vuoksi, Marko Siekkinen Band, Rommakko, Laura Ainali


title: Koiteli elää

text: Koskilavalla: Samuli Putro Band, Redrama, Sir Elwood Duo, Kotipelto&Liimatainen Duo, Kaija Kärkinen ja Ile Kallio, Aki Louhela, Stache, Dimi Band


title: Koiteli elää

text: Klubilava: Muistijälki, Lauri Tuohimaa, Tiia Erämeri, Dimi soolo, Julia Väyrynen


title: Koiteli elää

text: Koskilavalla: 22 Pistepirkko, Freud, Marx, Engel & Jung, Pauli Hanhiniemi & Ville Rauhala Duo, Eva&Manu, Samae Koskinen, Maarit ja Sami Hurmerinta


title: Koiteli elää

text: Koskilavalla: Jonna Tervomaa ja Jussi Jaakonaho Sähköduo, Pelle MIljoona, Timo Rautiainen, Kauko Röyhkä, Timo Stenfors, Mutafunkers, Lotta, Väinö Tuonela & Kerettiläiset


title: Koiteli elää

text: Koskilavalla: Mariska ja Pahat Sudet, Mikko Alatalo, Jarkko Martikainen, Jukka Takalo, Mirel Wagner, Trio TKO, Lotta


title: Whirlwind I

text: Whirlwind I oli Massachusettsin teknillisen korkeakoulun servomekaniikan laboratoriossa Yhdysvaltain laivastoa varten suunniteltu ja vuosina 1948–1951 rakennettu elektroniputkiteknologiaa käyttänyt tietokone. Whirlwind I oli ensimmäinen tietokone jota ei rakennettu korvaamaan pelkästään vanhempia mekaanisia järjestelmiä ja se oli myös ensimmäisiä tietokoneita jotka tuottivat reaaliaikaista tulostusta.


title: Whirlwind I

text: Koneen suunnittelu alkoi jo toisen maailmansodan aikana kun Yhdysvaltain laivasto antoi MIT:n tehtäväksi kehittää tietokoneen joka ohjaisi pommikoneiden miehistöjen koulutuksessa käytettyä lentosimulaattoria. Erona vanhempiin mekaanisiin järjestelmiin kuten Link Traineriin olisi se tietokone voisi vaihtaa ohjelmallisesti simuloitavan lentokonemallin. MIT:n tutkijat pyrkivät aluksi ratkaisemaan tehtävän analogisen tietokoneen avulla mutta vuonna 1945 tutustuttuaan ENIAC tietokoneeseen he päättivät suunnitella digitaalisen tietokoneen. Koska kone joutui käsittelemään useista lähteistä tulevia samanaikaisia syötteitä koneen täytyi olla nopeampi kuin siihen asti käytössä olleet tietokoneet. Tämän saavuttamiseksi Whirlwind I käsitteli yhden kellojakson aikana rinnakkaisesti yhden 16 bitin sanan kun siihen asti tietokoneet olivat olivat käsitelleet sanoja yksi bitti kerrallaan. Valmistuessaan 1951 Whirlwind oli 16 kertaa nopeampi kuin muut ajankohdan tietokoneet.


title: Whirlwind I

text: Whirlwindin suunnittelijat Jay Wright Forrester ja Robert Everett saivat koneen suunnittelun tehtyä vuoteen 1947 mennessä. Konetta varten tarvittiin noin 5 000 elektroniputkea, sen rakentaminen alkoi 1948 ja vaati 175 henkilön työpanoksen. Kone valmistui 20. huhtikuuta 1951. Koneessa käytettiin ensimmäisen kerran myös Forresterin kehittämää ferriittirengasmuistia koska muut aikakauden koneissa käytetyt muistityypit olivat liian hitaita ja epäluotettavia.


title: Whirlwind I

text: Koneen valmistuttua Yhdysvaltain laivasto ei ollut enää kiinnostunut siitä mutta sen sijaan Yhdysvaltain ilmavoimat havaitsi koneen sopivaksi ohjaamaan ilmapuolustusjärjestelmää. Tätä varten kehitettiin kokeellinen Uuden Englannin eteläosien ilmapuolustusta ohjannut Cape Code-järjestelmä jonka testaus alkoi 1953. 17 eri tutka-asemalta tulleet signaalit muutettiin analogisesta muodosta digitaalisiksi ja välitettiin puhelinlinjoja pitkin Massachusettsin Cambridgessa sijainneelle Whirlwind I koneelle käsiteltäväksi.


title: Whirlwind I

text: Whirlwind I:n pohjalta kehitettiin suurempi ja nopeampi Whirlwind II-järjestelmä mutta se ei koskaan valmistunut. Se oli kuitenkin pohjana vuonna 1950-luvun lopulla käyttöönotetulle SAGE-ilmapuolustusjärjestelmälle joka käytti IBM:n kehittämiä AN/FSQ-7-tietokoneita.